text:
Bya ANTHONY SSEMPEREZA
MUKAZIWATTU, bwe yafiirwa bba emyaka ebiri egiyise, yali alowooza nti, ensimbi bba ze yaleka ku akawunti n’ezakasiimo bijja kuba byangu okufuna.
Kyokka atambudde ng’abanja ssente zino kati omwaka gumu n’ekitundu zikyamuleddeyo.
Nnamwandu Adereda Ssemakalu Thungu nga mutuuze w’e Kiziba ekisangibwa e Masuulita alina abaana mukaaga bba Major Henry Ssemakalu R.O.V 002215 be yamulekera nga kati atoba nabo awatali ayamba ennaku gy’alimu agirombojja bwati:
“Nneewuubye emirundi egisoba mu 20 mu buli ofiisi gye basindika ntuuseeyo naye ensimbi za baze zinnemye okufuna. Ssente ezandiyambye abaana bange ate ze nkozesa okutambula kyokka nga nazo okuzifuna nduulu.
Nasooka kutunda nkoko yange empanga ne nfuna ez’entambula wabula gye naddukira saafunayo kiramu ne nzira awaka. Naddako kutunda kabizzi akaali kakuzeemu awo ne nziramu okutambuza empapula kyokka mu byonna sifunyeemu.
Kati ennaku zino nkola kipakasi okufuna ensimbi ezintambuza. Bwe nava e Kiziba nasooka mu nkambi e Bombo ng’eno n’ewuubyeyo emirundi esatu oluvannyuma ne bansindika e Mbuya.
E Mbuya, nagendayo emirundi ebiri ne bansindika e Ntebe ng’eno nayo naakagendayo emirundi ena nnoonya ssente za baze ez’akasiimo.
Baze Ssemakalu yandekera abaana mukaaga, be ndabirira naye nsirina buyambi bwonna, kuba buli kansete ke nfuna nga mpakasizza kaggweera mu ntambula nga nnoonya nsimbi ze ez’akasiimo zituyambe.
Ekinnyambye okukuumira abaana mu ssomero bali mu nkola ya bonnabasome, obuzibu nsinga kubusanga nga balwadde nga n’emmere nkola kipakasi okugifuna.
Mba nkyakaaba ku bya ssente z’akasiimo ate laba bwe hhenda mu bbanka ya Centenary ku ttabi ly’e Lira okuggyayo ssente obukadde obubiri baze bwe yaleka ku akawuti ye nnamba 1020074887 ne bakantema nti sirina kye hhenda kufuna kuba baali bamubanja n’okumubanja.”
BANKA BY’EGAMBA:
Omwogezi wa banka ya Centenary, Allen Ayebale ategezezza nti, omukyala ono asobola okufuna ssente za bba omugenzi kuba ensimbi bwe ziba nga zaali za bbanja nga lya musaala eryo yinsuwa eryeyimirira era omuntu tetumusasuza ng’afudde.
Bwe twatunudde mu nsonga z’omukyala ono twakizudde nti bbanka temanyangako nti bba, Ssemakalu nti yafa kuba tewali yali azze kututegeeza. Yo akawunti bwe twagitunuddeko yatulaze nti kasitoma ono yali asasula bulungi kyokka n’akoma omulundi gumu.
Omukyala aleete ebbaluwa okuva e Mulago eraga nti ddala Henry Ssemakalu yafa. Ekirala era tulina n’okufuna ebbaluwa okuva mu ofiisi y’amagye abamutwala, ng’etubuulira okufa kwe ate ng’etwanjulira mukyala we oyo. Ekirala alina okutukakasa nti ddala yali mukyala w’omugenzi nga teri mukyala mulala yenna ayinza okujja ate n’atusaba ssente.
UPDF EYOGEDDE EMITENDERA EGIYITIBWAMU OKUFUNA SSENTE
Omwogezi w’amagye Paddy Ankunda agamba: Mu magye tulina emitendera nnamwandu gy’ayitamu okufuna ssente za bba ez’akasiimo:
1 Asookera w’akulira abakozi (CAO) mu disitulikiti omwami gy’abeera eno ng’alina foomu z’ajjuza era ne bakusomesa byonna ebikwata kukufuna ensimbi z’abajaasi.
2 Eno bakusindika ewa zooni ofiisa atwala ekitundu kyo, n’akwongerayo mu ofiisi y’omuwandiisi w’enkalakkalira mu minisitule yebyokwerinda.
3 Ofiisi esembayo erina okukakasa byonna nti, ddala oli nnamwandu oba mulekwa ne balyoka bakusasula.


c: text/html

text:
OMUKOZI w’awaka, abadde yaakamala ennaku ennya we baamuleeta okukola, abbye omwana wa mukama we.
Mariam Nambooze, 18, eyavudde e Kasubi okukola mu maka ga Joan Namanda mu Kikumbi zooni e Zzana mu ggombolola y’e Makindye Ssaabagabo, yakwatiddwa poliisi y’e Kikumbi oluvannyuma lw’okubba omwana Miles Wamala ow’omwaka ogumu gw’abadde alera.
Maama w’omwana, Namanda, yategeezezza poliisi nti zaabadde ssaawa 4:00 ez’oku nkya ku Ssande, Nambooze n’afulumya omwana mu luggya ng’amuzannyiikiriza kyokka waayise akabanga katono nga tebakyalabikako.
Namanda yagenze ku poliisi e Kikumbi n’eggulawo fayiro (SD: 08/09/03/2015) ng’olwo abatuuze bwe bali ku muyiggo okutuusa bwe baasanze Nambooze mu bitundu by’e Bunnamwaya ng’agenda n’omwana n’azzibwa ku poliisi y’e Kikumbi. Ku poliisi yategeezezza nti waliwo omusajja eyamutumye omwana amuweemu ssente.
Akulira poliisi eno, John Madenyo yalabudde abazadde ku ‘kibbabaana’ n’abasaba okukuuma abaana baabwe bulungi sso si kwesiga bakozi. Nambooze waakutwalibwa mu kkooti avunaanibwe.

robotstxt: allowed

filter: keep


text:
MULIYO mutya batabani bange. Njagala kubalabula batabani ku muze gwe mulina. Bangi ku mmwe bwe mulaba ng’omukazi akwagala, ate ng’otandika okumujooga!
Otandika okukola ebikolwa eby’effujjo nga weesigula nti ate oyo omukazi akyadda wa? Owoza nnamumala.
Abamu mutuuka n’okusuza abagole ku ttaka awatali kitanda! Mukazi wattu n’ekyamuleese ne kimuggwaako.
Ate ng’akamu ku bubonero obulaga okwagala kwe kufuba okutegekera omugenyi naddala omukazi lwanaakukyalira. Waakiri omuyiiyizaayo obuntu obunaalaga nti mugenyi.
Oba ekitanda tonnakigula, teekawo kino kye bayita ekisite (kifaanana ng’akatandaalo). Oba kale weeyazike ez’obugole bwe zinaggwaako okizzeeyo.
Bwe biba byakulya, n’onyigiriza nga bw’osobola n’omugulirayo akava. Oba kagege oba kanyama ne bwe kaba ka waafu kkiro. Naye n’amanya nti wasanyuse okumulaba.
Bw’oba ovudde waka ng’otambudde, n’omuyiiyiizaayo akalabo k’onoomuwa ng’akwaniriza. Ne bwe kaba ka sswiiti, mwattu kakola.
Bwe muba mutambula mu kkubo, n’omuleka okukulembera ggwe n’ovaako emabega. Awo amanya nti obukuumi abulina. Ky’ova olaba abafumbo abamu bwe baba mu ssinzizo, ekiseera ky’okuwaayo ebirabo bwe kituuka, ng’asala eddiiro agenda awa omukyala ssente.
So nga baasuze mu kitanda kimu era bazze wamu. Naye kano kabonero akalaga okufaayo.
Naye ebyo eby’obutafaako ng’abawala babakyalidde bijja kulabeka obuwuulu.


text:
EBINTU ebyo tebyalibadde bibi naye ekibyonoona bwe bunnanfuusi obubirimu. Kubanga teebereza enkiiko okutuula ne zikola amateeka agawa omukulembeze obuyinza bw’asabye ne bwatasabye, kyokka oluvannyuma ne wabaawo ebisoba ng’amateeka ago gateekebwa mu nkola, olwo abagakola ne bagalekera omukulembeze ye yekka n’ayitibwa “nnakyemalira”.Obwo si bunnanfuusi?
Era osanga n’abo abaasooka okuyitibwa bannakyemalira nga tebaali bannakyemalira nnyo ng’oluvannyuma bwe baalabisibwa.
Kale twala nga Obote mu 1966 - 67 eyaggyawo Ssemateeka w’eggwanga owa 1962 n’assaawo Ssemateeka ow’obwannakyemalira.
Kyokka Obote Ssemateeka we yamutwala mu Palamenti n’amuyisa, naye oluvannyuma n’afuuka ow’okuvumaganyisa ye yekka n’okuyitibwa nnakyemalira!
Wano jjo ly’abalamu, Gavumenti ya Museveni etutte ennongoosereza eggyawo ebisanja bya Pulezidenti mu Ssemateeka era ababaka ba Palamenti ey’omunaana ekyo ne bakiyisa mu bbugumu ery’ekitalo.
Naye ate kati Museveni y’ayogerwako ku bubwe obwannamunigina nti ye yaggyawo ekkomo ku bisanja!
Amazima gaalibadde gatuuliddwa singa tewabaddewo bantu abalinga mukyala Jackline Mbabazi awa obujulizi nti bba Amama Mbabazi ye yakulembera eby’okuggya ekkomo ku bisanja.
Mu bujulizi bwe, Jackline agamba nti yakuutira bba Amama Mbabazi aleme kweteeka mu byakuggya kkomo ku bisanja, nti era kyamunyiiza nnyo okulaba nga bba oyo y’akulembedde okukuba akalulu mu Palamenti akaggyawo ebisanja.
Newaakubadde Jackline agamba nti, bwe yanyiiga bba Amama Mbabazi yamuwa ekibonerezo kya kumumma mmere ne byonna ebigenderako, kyokka era osigala weebuuza nti abannanfuusi abalala abayisa amateeka amazibu ne bagawa Pulezidenti agasse mu nkola kyokka oluvannyuma ne bamuleka yekka mu katyabaga, abo basaanye kukolebwa ki bwe kiba nti ba Jackline Mbabazi abasobola okubonereza ba bbaabwe tebafunyise?
Wo ayi Mzee Zedde ng’alabye ennaku! mpozzi bagamba nti ow’amaanyi amangi y’atikkibwa buli kazito? Teebereza aba Muvumenti bwe bavudde e Namboole nga basazeewo buli kazito konna okukatikka Muzeeyi waffe!\
Baagala atubire naye bamuleke mu ntubiro nga bwe bazze bakola abalala? Kitalo nnyo!!


text:
Zabbuli
Chapter 71
1 Ggwe, ai Mukama, ggwe nneesiga: Nnemenga okukwatibwa ensonyi ennaku zonna.
2 Ondokole mu butuukirivu bwo, omponye: Ontegere okutu, ondokole.
3 Obeerenga gye ndi olwazi olw'okutuulangako, we nnaayinzanga okweyuna bulijjo: Walagira okundokola; Kubanga ggwe oli lwazi lwange era ekigo kyange.
4 Omponye, ai Katonda wange, mu mukono gw'omubi, Mu mukono gw'omuntu atali mutuukirivu, omukambwe.
5 Kubanga ggwe oli ssuubi lyange, ai Mukama Katonda: Ggwe gwe nneesiga okuva mu buto bwange.
6 Ggwe wampanirira okuva mu lubuto: Ggwe wanziya mu byenda bya mmange: Ggwe gwe nnaatenderezanga ennaku zonna.
7 Nninga ekitalo eri abantu abangi; Naye ggwe oli kiddukiro kyange eky'amaanyi.
8 Akamwa kange kanajjulanga ettendo lyo, N'ekitiibwa kyo okuzibya obudde.
9 Tonsuula mu biro eby'obukadde; Tondekanga amaanyi gange bwe galimbula.
10 Kubanga abalabe bange banjogerako; N'abo abateega emmeeme yange bateesa wamu,
11 Nga boogera nti Katonda amulese: Mumugoberere mumukwate; kubanga tewali anaamuwonya.
12 Ai Katonda, tombeera wala: Ai Katonda wange, yanguwa okunnyamba.
13 Bakwatibwe ensonyi bazikirire abakyawa emmeeme yange; Baswazibwe banyoomebwe abaagala okunkola obubi.
14 Naye naasuubiranga ennaku zonna, Era naayongeranga okukutenderezanga bulijjo.
15 Akamwa kange kanaatenderanga obutuukirivu bwo, N'obulokozi bwo okuzibya obudde; Kubanga omuwendo gwabyo sigumanyi.
16 Najjanga n'ebikolwa eby'amaanyi ebya Mukama Katonda: Naayogeranga ku butuukirivu bwo, ku bubwo bwokka.
17 Ai Katonda, ggwe wanjigirizanga okuva mu buto bwange; Era okutuusa leero naabuuliranga ebikolwa byo eby'ekitalo.
18 Weewaawo, bwe ndiba nkaddiye era nga mmeze envi, ai Katonda, tondekanga; Okutuusa lwe ndibuulira amaanyi go emirembe egijja okubaawo, N'obuyinza bwo buli muntu agenda okujja.
19 Era n'obutuukirivu bwo, ai Katonda, bugulumivu nnyo: Ggwe eyakola ebikulu, Ai Katonda, afaanana nga ggwe ani?
20 Ggwe eyatulaga ebibonoobono ebingi ebizibu, Olituzuukiza nate, Era olitulinnyisa nate okuva mu bya wansi by'ensi.
21 Oyongerenga ggwe obukulu bwange, Okyukenga nate onsanyuse.
22 Era naakutenderezanga n'endere, Amazima go ge nnaatenderezanga, ai Katonda wange: Ggwe gwe nnaatenderezanga nga nnyimba mu nnanga, Ai ggwe Omumkuvu wa Isiraeri.
23 Emimwa gyange ginaasanyukanga nnyo bwe nnaayimbanga okukutendereza; N'emmeeme yange gye wanunula.
24 Era n'olulimi lwange lunaayogeranga ku butuukirivu bwo okuzibya obudde: Kubanga bakwatiddwa ensonyi, baswazibbwa abaagala okunkola obubi.


text:
Chapter 13
1 Awo mu biro ebyo waaliwo abantu abaali bali awo abaamubuulira eby'Abagaliraaya bali, Piraato be yatabulira omusaayi gwabwe ne ssaddaaka zaabwe.
2 N'addamu n'abagamba nti Mulowooza nga Abagaliraaya abo baali boonoonyi okusinga Abagaliraaya bonna, kubanga baabonyaabonyezebwa batyo?
3 Mbagamba nti Si bwe kityo: naye bwe muteenenya, mulizikirira mwenna bwe mutyo.
4 Oba bali ekkumi n'omunaana, ekigo eky'omu Sirowamu be kyagwako ne kibatta, mulowooza baali bakozi ba bubi okusinga abantu bonna abaali mu Yerusaalemi?
5 Mbagamba nti Si bwe kityo: naye bwe muteenenya, mulizikirira mwenna bwe nnyo.
6 N'ayogera olugero luno, nti Waaliwo omuntu eyalina omutiini ogwali gusimbiddwa mu lusuku lwe olw'emizabbibu; n'ajja ng'agunoonyaako ebibala n'atabiraba.
7 N'agamba omulimi nti Laba, leero emyaka esatu nga njija okunoonya ebibala ku mutiini guno, ne ssibiraba; guteme; n'okwemala gwemalira ki ekifo obwereere?
8 Ye n'addamu n'amugamba nti Mukama wange, guleke mu mwaka guno era, ngutemeretemere, nguteekeko obusa;
9 bwe gulibala ebibala oluvannyuma, kirungi; naye oba nga si bwe kityo, oligutema.
10 Awo ku lunaku lwa ssabbiiti yali ng'ayigiriza mu limu ku makuŋŋaaniro.
11 Era, laba, omukazi eyali yaakalwalira dayimooni ow'obunafu emyaka ekkumi n'omunaana; ng'agongobadde nga tayinza kwegolola n'akatono.
12 Awo Yesu bwe yamulaba, n'amuyita n'amugamba nti Omukazi, osumuluddwa obulwadde bwo.
13 N'amussaako emikono, amangu ago n'aba mugolokofu, n'atendereza Katonda.
14 Naye omukulu w'ekkuŋŋaaniro bwe yanyiiga kubanga Yesu awonyezza omuntu ku ssabbiiti, n'addamu n'agamba ekibiina nti Waliwo ennaku omukaaga ezigwana okukolerangako emirimu: kale mujjirenga ku ezo okuwonyezebwa, naye si ku lunaku lwa ssabbiiti.
15 Naye Mukama waffe n'amuddamu n'agamba nti Bannanfuusi, buli omu ku mmwe ku lunaku lwa ssabbiiti tayimbula nte ye oba ndogoyi ye mu kisibo, n'agitwala okuginywesa?
16 Era oyo omwana wa Ibulayimu eyasibirwa Setaani, laba, emyaka kkumi na munaana, tagwanidde kusumululwa mu busibe obwo ku lunaku lwa ssabbiiti?
17 Awo bwe yali ng'ayogera ebyo, abalabe be bonna ne baswala: n'ekibiina kyonna ne basanyukira byonna eby'ekitiibwa ebikoleddwa ye.
18 Kyeyava agamba nti Obwakabaka bwa Katonda bufaanana na ki? era nnaabufaananya na ki?
19 Bufaanana akaweke ka kalidaali, omuntu ke yaddira n'akasuula mu nnimiro ye; ne kakula, ne kaba muti; ennyonyi ez'omu bbanga ne zituula ku matabi gaagwo.
20 Ate n'agamba nti Obwakabaka bwa Katonda nnaabufaananya na ki?
21 Bufaanana ekizimbulukusa, omukazi kye yaddira n'akikisa mu bibbo bisatu eby'obutta, bwonna ne buzimbulukuka.
22 N'atambula mu bibuga ne mu mbuga ng'ayigiriza ng'agenda e Yerusaalemi.
23 Omuntu n'amugamba nti Mukama wange, be batono abalokolebwa? Ye n'abagamba nti
24 Mufubenga okuyingira mu mulyango omufunda: kubanga mbagamba nti bangi abalinoonya okuyingira, so tebaliyinza.
25 Nannyini nnyumba bw'alimala okugolokoka, n'aggalawo oluggi, ne musooka okuyimirira ebweru, n'okukonkona ku luggi, nga mugamba nti Mukama waffe, tuggulirewo; kale alibaddamu n'abagamba nti Sibamanyi gye muva;
26 ne mulyoka mutanula okugamba nti Twaliiranga era twanyweranga mu maaso go, era wayigiririzanga mu nguudo zaffe;
27 kale aligamba nti Mbagamba nti simanyi gye muva: muve we ndi; mwenna abakola ebitali bya butuukirivu.
28 Eyo eribaayo okukaaba n'okuluma obujiji bwe muliraba Ibulayimu ne Isaaka ne Yakobo ne bannabbi bonna mu bwakabaka bwa Katonda, nammwe nga musuuliddwa ebweru.
29 Balijja nga bava ebuvanjuba n'ebugwanjuba, n'obukiika obwa kkono n'obwa ddyo, balituula mu bwakabaka bwa Katonda.
30 Era, laba, waliwo ab'oluvannyuma abaliba ab'olubereberye, era waliwo ab'olubereberye abaliba ab'oluvannyuma.
31 Mu kiseera ekyo Abafalisaayo ne bajja, ne bamugamba nti Va wano, weegendere: kubanga Kerode ayagala kukutta.
32 N'abagamba nti Mugende mugambe enkerettanyi eyo nti Laba, ngoba dayimooni mponya abantu leero n'enkya, ne ku lunaku olw'okusatu ndituukirizibwa.
33 Naye kiŋŋwanidde okutambulako leero n'enkya n'olw'ebbiri; kubanga tekiyinzika nnabbi kuzikiririra bweru wa Yerusaalemi.
34 Ggwe Yerusaalemi, Yerusaalemi, atta bannabbi, akuba amayinja abatumibwa gy'ali! emirundi emeka nga njagala okukuŋŋaanya abaana bo, ng'enkoko bw'ekuŋŋaanyiza obwana bw'ayo mu biwaawaatiro byayo, so temwakkiriza!
35 Laba, ennyumba yammwe ebalekeddwa kifulukwa; era mbagamba nti Temulindaba, okutuusa lwe muligamba nti Aweereddwa omukisa ajja mu linnya lya Mukama.


text:
Yobu Job
Chapter 7
1 Abantu tebalina lutalo ku nsi? N'ennaku zaabwe tezifaanana nnaku z'oyo akolera empeera?
2 Ng'omuddu ayaayaanira ennyo ekisiikirize, Era ng'oyo akolera empeera bw'asuubira empeera ye:
3 Bwe ntyo nange bwe mmazibwa emyezi egitaliiko kye gigasa, N'ebiseera eby'ekiro ebinkooya byanteekerwawo.
4 Bwe ngalamira ne njogera nti Naayimuka ddi? naye ekiro kirwawo; Era nsula nneekubiira okukeesa obudde.
5 Omubiri gwange gwambadde envunyu n'amafunfugu; Eddiba lyange liziba ne litulika nate.
6 Ennaku zange ziwulukuka mangu okusinga obutanta bw'omulusi w'engoye, Era ziggwaawo awatali ssuubi.
7 Woowe, jjukira ng'obulamu bwange mpewo: Amaaso gange tegakyalaba nate birungi.
8 Eriiso ly'oyo andaba terikyandaba nate: Amaaso go galiba ku nze, naye nga siriiwo.
9 Ekire nga bwe kiggwaawo ne kibula, Bw'atyo n'oyo akka mu magombe taalinnyenga kuvaayo.
10 Taddenga nate mu nnyumba ye, So n'ekifo kye tekiimumanyenga nate.
11 Kyennaava nnema okuziyiza akamwa kange; Naayogeza obubalagaze bw'omwoyo gwange; Neemulugunyisa obuyinike bw'emmeeme yange.
12 Nze nnyanja, oba lukwata, N'okussaako n'onzisaako abankuuma?
13 Bwe njogera nti Ekitanda kyange kinansanyusa, Ekiriri kyange kinaawummuza okwemulugunya kwange;
14 Kale n'olyoka ontiisa n'ebirooto, N'onkanga n'okwolesebwa:
15 Emmeeme yange n'okweroboza ne yeeroboza okutugibwa, N'okufa okusinga amagumba gange gano.
16 Ntamiddwa obulamu bwange; saagala kuba mulamu ennaku zonna: Ndeka; kubanga ennaku zange teziriimu.
17 Omuntu kye kiki, ggwe okumukuza, Era ggwe okumussaako omwoyo gwo.
18 N'okumujjira buli nkya, N'okumukema buli kaseera?
19 Olituusa wa obutanziyangako maaso, N'obutandekanga okumala okumira amalusu gange?
20 Oba nga nnyonoonye, nkukola ki ggwe, ggwe alabirira abantu? Kiki ekyakunteesaawo okuba sabbaawa gy'oli, N'okuzitowa ne nneezitoowerera nze nzekka?
21 Era kiki ekikulobera okusonyiwa okusobya kwange n'okuggyawo obutali butuukirivu bwange? Kubanga kaakano naagalamira mu nfuufu; Naawe olinnoonyeza ddala, naye nze nga siriiwo.


text:
Essuula 1
1 Pawulo, omuddu wa Katonda, era omutume wa Yesu Kristo, ng'okukkiriza kw'abalonde ba Katonda bwe kuli n'okutegeera amazima agali mu kutya Katonda,
2 mu kusuubira obulamu obutaggwaawo, Katonda atayinza kulimba bwe yasuubiza ebiro eby'emirembe n'emirembe nga tebinnabaawo;
3 naye mu ntuuko ze yalabisa ekigambo kye mu kubuulira kwe nnateresebwa nze ng'ekiragiro kya Katonda Omulokozi waffe bwe kiri;
4 eri Tito, omwana wange ggeregere ng'okukkiriza kwaffe fenna bwe kuli: ekisa n'emirembe ebiva eri Katonda Kitaffe ne Kristo Yesu Omulokozi waffe bibeerenga gy'oli.
5 Kyennava nkuleka mu Kuleete, olyoke olongoosenga ebyasigalira, era oteekenga abakadde mu buli kibuga nga nze bwe nnakulagira;
6 omuntu bw'atabangako musango, ng'alina omukazi omu, ng'alina abaana abakkiriza, abataloopebwa nga balalulalu, so si abatagonda.
7 Kubanga omulabirizi kimugwanira obutabangako musango, ng'omuwanika wa Katonda; si mukakanyavu, si wa busungu, si ayombera ku mwenge, si akuba, si eyeegomba amagoba mu bukuusa;
8 naye ayaniriza abagenyi, ayagala obulungi, eyeegendereza, mutuukirivu, mutukuvu, eyeekuuma;
9 anyweza ekigambo ekyesigwa ekiri ng'okuyigiriza kwaffe bwe kuli, alyoke ayinzenga okubuulirira mu kuyigiriza okw'obulamu, era n'okusinga abayomba naye.
10 Kubanga eriyo bangi abatagonda, aboogera ebitaliimu, abalimba, era okusinga ba mu bakomole,
11 abagwanira okuzibibwanga emimwa; kubanga abo be bavuunika ennyumba ennamba nga bayigiriza ebitabagwanidde, olw'amagoba ag'obukuusa:
12 Omu ku bo, nnabbi waabwe bo, yagamba nti Abakuleete balimba ennaku zonna, ensolo embi, embuto engayaavu.
13 Okutegeeza okwo kwa mazima. Kyova obaboggoleranga n'obukambwe, balyoke babeere n'obulamu olw'okukkiriza
14 balemenga okuwulira enfumo ez'obulimba ez'Ekiyudaaya n'ebiragiro by'abantu abakyuka okuleka amazima.
15 Eri abalongoofu byonna birongoofu: naye abasiigibwa obugwagwa n'abatakkiriza eri abo tewali kirongoofu; naye amagezi gaabwe era n'omwoyo byasiigibwa obugwagwa.
16 Baatula nga bamanyi Katonda; naye mu bikolwa byabwe bamwegaana, kubanga bagwagwa era abatawulira era abatasiimibwa mu buli kikolwa kyonna ekirungi.


text:
Okubala
Chapter 27
1 Awo ne wasembera bawala ba Zerofekadi, mutabani wa Keferi, mutabani wa Gireyaadi, mutabani wa Makiri, mutabani wa Manase, ab'oku nda za Manase mutabani wa Yusufu: ne gano ge mannya ga bawala be; Maala, Noowa ne Kogula ne Mirika ne Tiruza.
2 Ne bayimirira mu maaso ga Musa ne mu maaso ga Eriyazaali kabona ne mu maaso g'abakulu nekibiina kyonna, ku mulyango gw'eweema ey'okusisinkanirangamu, nga boogera nti
3 Kitaffe yafiira mu ddungu, so teyali mu kibiina ky'abo abeekuŋŋaanyiza ku Mukama mu kibiina kya Koola: naye yafiira mu kibi kye ye; so teyazaala baana ba bulenzi.
4 Ekinaaba kiggisaawo ki erinnya lya kitaffe ku nda ye, kubanga teyazaala mwana wa bulenzi? Mutuwe obutaka mu baganda ba kitaffe.
5 Musa n'atwala ensonga yaabwe mu maaso ga Mukama.
6 Mukama n'agamba Musa nti
7 Bawala ba Zerofekadi boogera bya nsonga: tolirema kubawa butaka bwa busika mu baganda ba kitaabwe; era olibasisa obusika bwa kitaabwe.
8 Era onoogamba abaana ba Isiraeri nti Omusajja bw'anaafanga nga tazadde mwana wa bulenzi, kale muwala we munaamusisanga obusika bwe.
9 Era bw'anaabanga talina mwana wa buwala, kale munaawanga baganda be obusika bwe.
10 Era bw'anaabanga talina ba luganda, kale munaawanga baganda ba kitaawe obusika.
11 Era kitaawe bw'anaabanga talina ba luganda, kale munaawanga obutaka bwe oyo amuli okumpi mu luganda ku nda ye, naye anaabulyanga: era linaabanga eri abaana ba Isiraeri tteeka lya musango, nga Mukama bwe yalagira Musa.
12 Awo Mukama n'agamba Musa nti Linnya ku lusozi luno Abalimu, olengere ensi gye mpadde abaana ba Isiraeri.
13 Kale bw'onoomala okugirengera, naawe olikuŋŋaanyizibwa eri abantu bo, nga Alooni muganda wo bwe yakuŋŋaanyizibwa:
14 kubanga mwajeemera ekigambo kyange mu ddungu Zini, mu kuwakana kw'ekibiina, okuntukuliza ku mazzi mu maaso gaabwe. (Ago ge mazzi ag'e Meriba e Kadesi mu ddungu Zini.)
15 Musa n'agamba Mukama nti
16 Mukama, Katonda w'emyoyo gya bonna abalina emibiri, alonde omusajja okufuga ekibiina,
17 anaafulumanga mu maaso gaabwe, era anaayingiranga mu maaso gaabwe, era anaabafulumyanga, era anaabayingizanga; ekibiina kya Mukama kireme okuba ng'endiga ezitalina musumba.
18 Mukama n'agamba Musa nti Twala Yoswa mutabani wa Nuni, omusajja alina omwoyo, omuteekeko omukono gwo;
19 omuyimirize mu maaso ga Eriyazaali kabona ne mu maaso g'ekibiina kyonna; omukuutirire mu maaso gaabwe.
20 Era onoomuteekako ku kitiibwa kyo, ekibiina kyonna eky'abaana ba Isiraeri bawulirenga.
21 Era anaayimiriranga mu maaso ga Eriyazaali kabona, anaamubuulizanga olw'omusango gwa Ulimu mu maaso ga Mukama: banaafulumanga lwa kigambo kye, era banaayingiranga lwa kigambo kye, ye n'abaana ba Isiraeri bonna wamu naye, ekibiina kyonna.
22 Musa n'akola nga Mukama bwe yamulagira: n'atwala Yoswa, n'amuyimiriza mu maaso ga Eriyazaali kabona, ne mu maaso g'ekibiina kyonna:
23 n'amuteekako emikono, n'amukuutira, nga Mukama bwe yayogera n'omukono gwa Musa.


text:
MU nsi y’omukwano buli omu anyumirwa okufuna ebintu by’aba asuubira mu muntu gwafunye naddala empisa b’obuntubulamu.
Wabula bangi bagenda okukizuula ng’obudde bwayita dda ate ne batandika okwejjusa. Ky’ova olaba ng’abaagalana bangi bagenda okugattibwa nga bamaze okubeerako ne bannaabwe n’oluusi nga bamaze n’okuzaala.
Naye nga kyandibadde kirungi omuntu n’afuna munne ng’amaze kumwetegereza okumala akabanga.
Mu pulogulaamu y’Akasaale k’Omukwano ebeerawo buli Lwakutaano ku Bukedde Ttivvi, bassenga Annet Nandujja, Halima Namakula ne kkojja Abbey Kabanda baalaze engeri omuntu gy’ayinza okumanya omuntu gw’anaasobola okuwangaala naye mu bufumbo wadde nga tebannabeera bombi, okwewala ebizibu.
Namakula yagambye nti omusajja asobola okumala gagenda ku mudaala n’alaga nti afi ira ku ddene naye n’atalowooza nti n’akatono kawooma ate n’atuuka awaka n’atandika okwejjusa.
Yayongeddeko nti bw’oba waakulya kikajjo kiba kirungi n’otandikira waggulu ng’okkirira okutuuka wansi, so ssi kutandikira wawooma ate n’osembyayo awatawooma.
Ye kkojja Kabanda yayongeddeko nti Mukama bw’akuyamba n’akuwa omuntu alimu byonna bye weetaaga, weesunangako era kiba kirungi n’omutegeezaako naye n’amanya ekituufu.
Nandujja yawumbyewumbye ng’agamba nti bw’olonda ekikajjo nga kirimu omucuuzi oguwooma okukamala
si kirungi kukiraalaasa buli wamu kuba abantu abamu bazibu si ku lwa nga bakikubbako nga tomanyi.


text:
Trouble reading this page? See our help page!
Kkanisa ya United Church kye kibinja ky’aba Protestant ekisinga obunene mu Canada. Tuweereza abantu abasoba mu bukadde obusatu (3 Million) mu bubondo 3677 mu nsi ya Canada. Era e Kkanisa yaffe etambulira ku mutido gw’ebyafaayo ebinyuvu mu kukulaakulanya Canada.
Yatandikibwaawo nga 10 June 1925 mu Toronto, Ontario aba Methodist a’ba Congregational Union, n’ensaanvu ku kikumi eky’enzikiriza y’aba Presbyterian bwebasalawo okwegatta. Abalala ab’egattako be baali aba General Council of Union Churches nga basiinziira okusinga mu bugwanjuba bwa Canada. Okwegatta kuno kwakola ebyafaayo mu nsi yonna nga okwegatta kw’amakkanisa okubereberye mu nsi yonna era kwafuna obututumufu mu nsi yonna. Okwegatta kuno kwaava mu kwemulugunya ng’essiira lyaali lisinga ku nsonga y’obukiikakkono bwa Canada n’okwagala okulongooza ku mulimu gw’aba minsani ebweeru w’eggwanga. Buli Kkanisa eyegatta yalina ebyafaayo mu myaaka egyakulembera omwaaka 1925.
Aba Huguenoti abaFaransa nga badduka okutulugunyizibwa amaangu ddala nga ekibiina kya Edict of Nantes, baleeta enzikkiriza ya Reformed Faith mu Canada. Naye mu nsi eno empya (New World), enkulakulana n’okugaziwa kwaabwe kwalina obukwakulizo obwabalemesa. Oluvannyuma lwa Nova Scotia okweyawula ku Bungereza mu 1713, okuva kw’aba Presbyterian mu Scotland ne Ireland kwababuukirira ensi y’aba Faransa. Abawule abasooka okuva e Scotland baali Daniel Cook, David Smith ne Hugh Graham abateekateeka Presbytery ye Truro mu 1786. Mu 1795, Presbytery eno yeeyuungibwaako endala eya Pictou, era nga mw’abo mwe mwaali abaSkooti. Mu 1817 ebibiina bino ebibiri, nga byegatibwaako abawule batonotono okuva mu Established Church ya Scotland, baasobola okweegatta nebatandikawo Synod ya Presbyterian Church ya Nova Scotia.
Nga Synod etandikiddwaawo, aba Presbyterian batandika okutuuka mu masekati n’ebugwanjuba bwa Canada. Nga bwe baakola mu buvanjuba bwa Canada, baleeta nabo enjawukana nnyingi mu kanisa y’aba Skooti era nebatongoza amatabi g’aba presbytery ne synod; nga eyasooka yali Presbytery of the Canadas mu 1818. Enteekateeka eno eya Synod yakozesebwa okutuusa ekitundu ekyasooka mu kyaasa eky’ekkumi n’omweenda, nga kyaava mu nsuubula y’empisa z’ekkanisa ye Scotland, n’okutuuka kw’abaseenze abaggya abyitibwa Dutch reformed Immigrants abaali teboogera luzuungu. Mu makati g’ekyaasa ky’ekkuni n’mweenda, enkyuukakyuuka yabaawo era mu 1875 okwegatta okw’enjawulo kwaleeta okukungaana kwaba Presbyterian okufuuka Presbyterian Church eya Canada.
Enzikiriza y’aba Methodist yava ku Lawrence Coughlan, omubuulizi enzaalwa eya Ireland, eyajja mu Newfoundland mu mwaaka 1765. Bweyaddayo e Bungereza, abantu beyakuunga abasinga ne befuula aba Methodist.
Mu kiseera ky’ekimu, aba Methodist baatandika okuseenga okuva mu Bungereza okudda e Nova Scotia; era mu bo mwaali William Black Sr.. Mu mwaka 1779 obutakaanya wakati waabwe kwaleetera William Black Jr., eyali emyaka 19 gyokka okukyuuka. Yatandika okubuulira enjiri, ng’akyaalira ebyaalo ebyaali bimuliraanye; era mu mwaka 1781 yabuna Nova Scotia okutandikawo ebibiina bya Methodist. Omulimu gwe gwatutumuka emyaaka ebiri oluvanyuma lw’abesenze Abangereza lwe beeyiwa mu Nova Scotia amangu ddala nga American Revolution ewedde.
Mu 1784 Black yatambula olugendo lwe Baltimore, Maryland, okweetaba mu lukiiko olwatongoza Methodist Episcopal Church. Omulimu gwe yali akoze mu Canada era gwatwaalibwa e kkanisa eno okutuuka mu 1828 bwe gwetongoza.
Aba Methodist beeyongera okuseenga okuva mu Bungereza okudda mu Canada era nga aba Presbyterian be Scotland, baleeta enjawukana mu nzikiriza ye ki Methodist eza Bungereza. Eneegatta mu 1874 ne 1884 kyaleetawo okutongoza Methodist Church eya Canada.
Omukutu guno gwatandikawo nga abagoberezi bakkiriza ekiteeso kya gavumenti ye Bungereza okubasuubiza ettaka ery’obweerere singa baseenga e Nova Scotia. Mu 1795 abaseenze bangi baatandikawao obubuga ne bakuunga n’amakkanisa; Kkanisa eyasooka yali Chester; era mu 1761 Kkanisa ye Liverpool nayo neetongozebwa. Mu 1760 e Ggwanga effuge lyatandikibwa e Maugerville mu New Brunswick; Kkanisa eyasooka mu Newfoundland yatondebwa mu 1846. Mu 1801 aba Congregational baweereza omuminsani okutegeka Kkanisa mu Quebec. Era ekyo ne kireeta okutondebwaawo kwa Congretational Union eya Ontario ne Quebec eyegatta n’ekibiina ekyasookawo mu 1906. ekibiina kino ekipya ekya Congregational Union eya Canada kyafuna Ontario Conference of American –based United Brethren in Christ mu 1907.
E Kkanisa eyasembayo mu kwegatta kw’amakkanisa mu 1925 yali General Council of Union Churches ezaava mu Buggwanjuba bwe Canada. Ekibiina kino kye kyaali omusiingi gw’ekiteeso jya Plan of Union ekyaleetawo okutongozebwa kwa United Church ya Canada. Ebbago ly’ekiteeso lyakubibwa mu 1908. Mu Novemba, omwaka ogwo, akabondo akapya katoondebwa mu Saskatchewan akakkiriza ebbago lino eppya. Amakkanisa amalala ne gagoberera. Mu 1912 obuboondo buno bwakola general Council okukwaataganya ensonga enkulu mu bo, naddala ekya Plan of Union.
Wabula mu 1925, waaliwo obutakkaanya mu kwegatta. Asatu ku kikumi mu ba Presbyterian bawakanya eby’okwegatta ku makkanisa amalala okutonda Presbyterian Church ya Canada.
Mu kutuukiriza obweyamo “okubeera Kkanisa ewagira enkolagana y’awamu”, United Church yafuna omukisa gw’obuboondo bungi okugyeegattako okuva mu mwaka 1925. General Coucil ey’okuna eya United Church mu 1930 yakakasa okwegatta kwa synod eya The Wesleyan Methodist Church ya Bermuda ne United Church ya Canada nga akakwakulizo akateekebwaawo kaali nti Synod ejja kukola nga Presbyterian ye Maritime Conference nga tewali kutabangula buyiinza n’eddembe eryaweebwa Legislature ye Ber muda mu tteeka lya Wesleyan Methodist Church mu 1930. General Council ey’abiri mu bbiri eya United Church ya Canada mu 1966 yayisa ekiteeso kya Plan of Union nga mukyo Canada Conference of the Evangelical United Brethren Church yafuuka kitundu kya United Church ya Canada okutandika nga January 1, 1968.
Mu myaaka egyaddirira, obubondo bw’abaKristaayo obulala bwegatta ku United Church. Mu 1943, okuteesa ne Anglican Church eya Canada kwatandika nekumala emyaaka abiri. Oluvannyuma Christian Church (Disciples of Christ) beegatta mu nteeseganya. Akakiiko akakulu akaali kakiikiridde amakkanisa asatu kaatongoza Plan of Union mu 1972, naye emyaka esatu eggyaddako ekiteeso kyagaanibwa Anglica Church ya Canada. Okuteesa ne Christian Church nekukomekkerezebwa mu 1985.
Jjuuzi, Anglican Church eya Canada ne United Church eya Canada zaatandise enteeseganya nate. Zino zeezisoose okubaawo okuva ku bitesso bya Plan of Union mu myaaka gy’ensaanvu.


text:
NZE Benah Naluwooza 22, mbeera mu kibuga ky’ e Wakiso. Gye buvuddeko nnavaayo mu lupapula lwa Bukedde okubaako ebintu bye nsaba taata w’abaana Remegius okukyusaamu.
Yali musajja wa kasunguyira nga buli kimu kumpi kimuggya mu mbeera olwo n’anyiiga okukeesa obudde.
Eno y’ensonga eyantwala mu Bukedde okumusaba okukyusaamu ku lw’obulungi bw’amaka gaffe.
Mwanamulenzi mmwebaza nti amawulire gano yagagula era n’agasoma oluvannyuma n’anneetondera.
Kimbowa okuva olwo yakyuka, ensonga etadde omukwano gwaffe ku ddaala eddala. Ennaku zino ne bwe mbaako engeri yonna gye musobezza takaalaamuka wabula aba mukkakamu okutuusa lwe mwetondera.
N’embeera ze endala zonna okutwaliza awamu zaatereera era mu kiseera kino musajja atuukiridde mu byonna.
Kino kimpadde amaanyi nange ag’okumwongera laavu eteriiko bukwakkulizo omuli n’okumwongera abaana.
Mu kiseera kino tulina abaana babiri naye nsuubira nti mu mwaka ogujja nja kumwongerayo omwana.
Nsaba Katonda bwe kiba kisoboka ansobozese okumuwa abaana babiri omulundi gumu.
Ekisinze okumpa amaanyi, munnange mwetegefu okweyanjula mu bakadde bange e Mbiriizi, Lwengo ku nkomerero y’omwaka guno.
Ennaku zino buli lw’afuna ku ssente abaako ekintu ekikalu ky’anaatwala mu bakadde bange ky’agula.
Kino kimpadde amaanyi era nneebaza Bukedde okugonjoola ensonga z’amaka gaffe.


text:
Bya Samuel Balagadde
WALI otaddeyo omwoyo okumanya obutuufu bwa yinsuwa ya 3rd Party, layisensi ya PSV oba pamiti yo awatali kukakibwa?
Okimanyi nti ebintu bino oluusi biyinza okukuswaza ekisusse olw’okuba bicupuli naye ng’obadde obikozesa tomanyi?
Ebbula ly'ensimbi bwe lyeyongedde mu ggwanga ne bannaansi ab'omwoyo omutono ne batandika okucupula pamiti, 3rd Party , PSV ne pamiti.
Mu bikwekweto poliisi y'ebidduka by’ekoze kizuuliddwa nga pamiti , 3rd Party ne PSV bingi byeyambisibwa ku bidduka wabula nga bannannyi byo tebakimanyi nti bicupuli.
Poliisi y’ebidduka n’ekibiina ekigatta abaddukanya kkampuni za yinsuwa mu ggwanga baakoze ekikwekweto eky’awamu mwe baakwatidde yinsuwa za 3rd Party ez’ebicupuli ku bidduka mu Kampala n’emiriraano wabula ng'abaakwatiddwa abamu baabadde tebakimanyiiko nti ebicupuli bino baabigulira ku bidduka
Yinsuwa zino zaasinze kukwatibwa ku mmotoka za takisi ssaako n’eza buyonjo n’ezimu zaagulibwa mu bondi za mmotoka ate endala nga baazongerayo ekiseera kwe zirina okuggweerako nga beeyambisa ebiragalalagala okusangula bwino. Nasser Matovu, omukugu mu bya yinsuwa okuva mu kitongole ekigatta aba yinsuwa mu ggwanga ekya Uganda Insurers Association yategeezezza nti okucupula yinsuwa za 3rd party kweyongedde y’ensonga lwaki batandise ebikwekweto.
Yagambye nti wadde nga baakyusa endabika yaazo naddala kw’ezo ezaagabaibwa okutandika nga February 1, ne bazissaako ebintu eby’enjawulo ebizibu by’okucupula, bangi bakyagenda mu maaso n’okugula ezo ezitundibwa abalabbayi.
Afande Arinaitwe okuva ku CPS mu Kampala eyakulidde ekikwekweto kino omwabadde n’okusomesa ab’ebidduka ku ngeri y’okwewalamu okugula yinsuwa ez’ebicupuli e Kabalaga n’e Gaba ku Lwokubiri yagambye nti baatandise okunoonyereza ku bifo awakolerwa yinsuwa zino ez’ebucupuli. “Bangi ku bagudde ku bubenje bw’ebidduka balemereddwa okuliyirirwa okuva mu kkampuni za yinsuwa lwa kugula yinsuwa zino mu balabbayi,” Arinaitwe bwe yagambye.
Wabula bbo baddereeva abaasangiddwa n’ebicupuli bino baakyegaanyi nga bagamba nti bannannyini mmotoka be bamanya gye babigula. Bagamba nti obuseere bwa yinsuwa naddala eza pikipii ezikola ogwa bodaboda ssaako n’eza takisi kye kimu ku bivuddeko ebicuopuli.


text:
“SSEKUKKULU nga bw’ewedde kati tutandikire we twakoma ku ky’okubatiza abaana, wabula faaza yennyini agaanyi amannya amatuumirire nga tegalina makulu gonna mu ddiini.”
Ebyo Ssaalongo Ziraba by’afuuye Nnaalongo ng’avudde mu kigo e Katikamu gye yagenda okukola ku by’entegeka y’okubatiza abalongo.
Olw’okwagala okusanyusa jjajja w’abaana, Ssaalongo yasalawo Nakato atuumibwe Christina kubanga lye yali alonze.
Nnaalongo ng’ategedde amannya ge bwe gagaaniddwa yasala amagezi ag’okweroosa ng’ayeeya amannya Diana ne Dora.
Akawungeezi ako yeefuula alimu olusujjasujja era olwamala okunaaza abaana, awo nga ku 2:00 ez’ekiro ne yeevumba obuliri. Bwe ziwera essaawa ssatu n’ategeeza ng’omusujja bwe gweyongedde wabula nga kuno kufumba mutwe gwa kwerogozza nga bw’alinnyiddwako abakulu abaagala omwana atuumwe erimu ku mannya ge yalonda.
Ssaalongo teyategeererawo nti obulwadde bwa Nnaalongo lwali lukujjukujju. Musajja wo yapapa akawungeezi ako okunoonya eddagala, yafuna panadol nga kuno yazzaako okuyenga omululuuza, byonna bye yaleetera omulwadde abikozese omulundi gumu.
Ziba ziwera 5:00 ez’ekiro Nnaalongo n’atandika katemba we. Wakati mu tulo otupange yatandika ekirooto kye: Mwana wange Diana, gira nkuwe ebbeere, eh onsonyiwe okukuyita erinnya ly’ekikaafiiri naye ne bwe buliba ddi Diana lye linnya lyo, omukulu jjajjaawo e Kamuli lye yakulondera era sisobola kumuwakanya ku ky’aba asazeewo.
Nnaalongo olwamala okweroosa bw’atyo ne yeefuula avudde mu tulo. Ssaalongo byonna ebyali mu kirooto yali abiwulira era nga yafuna n’obweraliikirivu nti ddala nnyina, omugenzi Nfuuweeta e Kamuli ye yali ayogerera ku mukaziwe.
Nnaalongo bwe yasisimuka teyamanya nti ne Ziraba alina awantu w’ali okumpi awo ky’ava katemba we yenna amwonoona bwe yagamba: “He, bano abaagala okutuuma omwana wange Christina mbasekeredde nange bansanze ndaba, eryo erinnya ery’ekikadde ng’ani alituuma omwana kabulehhane mannya ga ddiini, tebajja kulimutuumayo.”
Ssaalongo eyali amaze okuwulira bino naye yeefuula eyeebase.
Oluvannyuma nga ne Ziraba yeefudde agolokose Nnaalongo yatandika okwererejja nga nnyazaala we bwe yamujjidde mu kirooto n’amutegeeza bingi ebikwata ku bazzukulu be, nti era bwe yatuuse ku Nakato n’amulondera n’erinnya Diana. Hu ekyo nakyewuunyizza.”
Bino byonna abyogera nga Ssaalongo Ziraba amukongooza bigere. “Maama eyafa nga tayisangako kigambo Diana mu kamwa ke wadde okukiwulira yandisobodde atya okulirondera muzzukulu we, ebyo eby’ekirooto kyo byonna bifu, ekijja kijje sigenda kubatiza Nakato linnya lya Diana. Maama ky’ayagala okukola akikole, omwana waakutuumwa Christina.
Nnaalongo: Ky’ogamba abafu tebamanya kye baagala, kale mugende n’eryammwe lye mwagala anti bagamba nti okalya dda kadda dda, tulirabira ku birituuka ku mwana. Nnaalongo akolimye oluvannyuma lwa ddiiru ye okugwa obutaka. Kiki ekyabaawo?
Linda ebijja.


text:
LEERO lwe giweze emyaka 51 bukya Uganda yeefuga nga October 9 1962. Ahmed Kateregga alaze abakulembeze abafuze Uganda ne bye bajja okujjukirwangako.
Mu 1992, nnali omu ku bantu abatono abaalaba ne Pulezidenti Museveni, omuzannyo gwa Alex Mukulu, “30 Years of Bananas” . Omulala yali Minisita w’ebyobuwangwa n’okusitula embeera z’abantu Dr. Specioza Kazibwe.
Mu muzannyo ogwo, Mukulu yalaga abakulembeze ba Uganda abaasooka; Sir Edward Muteesa (1963-1966), Milton Obote (1966-1971 ne 1980 – 1985), Idi Amin (1971-1979), Yusuf Lule (1979) , Godfrey Binaisa (1979-1980), Paulo Muwanga (1980) ne Tito Okello (1985-1986) nga tebalina matu.
Bwe baamubuuza, yagamba bali teebawulirizanga, nti Pulezidenti Museveni akyakola bigezo (bw’alibiyita alisigaza amatu bw’ataliyita aligwa nga bali naye amatu ne gamusalwako).
Kati emyaka 21 bukya Mukulu ategeeza nti Mw. Museveni akyakola bigezo, kyokka tavangayo kulaga oba Museveni ebigezo yabigwa oba yabiyita!
Abatunuulizi b’ebyobufuzi batendereza Ssemateeka wa 1995 nti yamuyisa ebigezo kyokka abalala ne bagamba nti bwe yaggyawo envumbo ku bisanja bya Pulezidenti mu 2005, ebigezo n’abigwa.
BEN KIWANUKA
Wadde tayogerwako ng’omukulembeze wa Uganda, naye ye Muddugavu eyasooka okubeera Katikkiro wa Uganda okumala emyezi mwenda era n’akwasibwa okwefuga okw’omunda.
Ajjukirwako okuwakanya okussa Kabaka mu lwokaano lw’ebyobufuzi ebitemaatema mu bantu, okwongeza ebbeeyi y’emmwaanyi okuva ku ssente 60 Gavana Sir Andrew Cohen kwe yagissa ng’awang’angusizza Sir Edward Muteesa mu 1953, okutuuka ku 1.50/-.
Era yafunira Bannayuganda sikaala 70 ne bagenda okusoma mu Amerika. Mu bano mwe mwali ne Polof. Fred Sempebwa.
Wabula yasukkanga okulemera ku nsonga, singa yali nakigwanyizi nga Milton Obote, ye yandibadde omukulembeze wa Uganda omubereberye, era osanga ensasagge ya 1966 n’entalo ezibaddewo tebyandibaddewo.
SIR EDWARD MUTEESA
Ono yali Pulezidenti wa mikolo okuva nga October 9 1962 okutuusa mu 1966. Ajjukirweako okuwaayo omusaala gwe ogw’omwaka omulamba guyambe disitulikiti y’e Karamoja, ng’abaayo na buli kati tebakyerabiranga.
Wadde abamukokota bagamba nti yali asosola mu ddiini, naye okulekawo owuwe Ben Kiwanuka n’atta omukago ne Milton Obote okuva e Lango, kyali kiraga kuba na mwoyo gwa ggwanga.
DR. APOLLO MILTON OBOTE
Ono takoma ku kujjukirwako kuweebwa bukulembeze ku meefuga kyokka, naye era ajjukirwako okuggyawo obufuzi obw’ensikirano mu nsasagge ya 1966 -1967.
Yawambibwa amagye ge emirundi ebiri, wadde nga y’omu ku bakulembeze abatono abaali bamaamuddwaako ne baddako.
Ng’oggyeeko ebyobufuzi omuli okulangirira ebiseera eby’akabenje mu Buganda, okusangulawo federo, okusiba abantu nga tebawozezza, okumaamulako Ssemateeka w’okwefuga n’assaawo owuwe, okuwera ebibiina byonna ebivuganya, n’okuvunaanibwa ku kufa kw’abantu 800,000 okuva mu 1966 okutuuka mu 1986, Obote alina ebirungi.
Yagenda mu maaso n’enkola ya Gavana Cohen ey’okussa Abaddugavu mu bifo mu Gavumenti, okutondawo amakampuni nga Coffee Marketing Board, Lint Marketing Board ne Produce Marketing Board n’ebirala ebyagulanga ebirime, okubisunsula n’okubinoonyeza obutale ebweru.
Yazimba amalwaliro 21 omuli n’ery’e Gombe, Kiboga, Nakaseke ne Kayunga; Gavumenti okweddiza amasomero g’Abaminsani ye yakitandika n’egenda mu maaso n’okuzimba agaayo, okukola enguudo nga Amin we yawambira nga Uganda ye yali esinza enguudo ennungi mu Afrika. Obote ll ajjukirwako okumalawo ebbula ly’ebintu.
IDI AMIN DADA
Ono ajjukirwako okulemesa Obote okufuga Uganda obulamu bwe bwonna nga bwe yakola ku kibiina kye ekya UPC, okulangirira olutalo lw’ebyenfuna mwe yagobera Bamuyindimuzungu ebyobusuuubuzi n’amakolero n’abiddiza Abaddugavu, okukolera Uganda erinnya eddungi n’ebbi mu nsi yonna n’ebirala.
LULE, BINAISA NE PAULO MUWANGA
Bano be baasikira Idi Amin mu minvuuli ya UNLF era tebalina kyankukunala kye baakola kubanga ettemu mu bukulembeze bwabwe lyeyongera bweyongezi okusinga bwe lyali libadde, ebbula ly’ebintu lyasigalawo nga byakusimbirwa nnyiriri, enkwe n’obuggya byali bingi ebyafugisa Lule ennaku 68 zokka, Binaisa emyezi 11 gyokka, ate Muwanga emyezi mukaaga.
Bwe yategeka okulonda okwawangulwa Dr. Paul Ssemogerere owa DP, obululu yabubbira mukwano gwe Obote owa UPC.
TITO OKELLO LUTWA
Ono yali kiguumaaza kubanga mu myezi mukaaga entebe yamwokya nga Obote bwe yali amulabudde, abayeekera ba NRM/NRA ne bamufuula nga bw’olaba Erias Lukwago mu Kampala okutuusa NRM lwe yawamba.


text:
Bya VIVIEN NAKITENDE
ABALIMI n’abalunzi batandise okuloza ku bukambwe bwa bajeti eyasomeddwa.
Bajeti yateeka omusolo gwa bitundu 18 ku buli 100 ku buli kyabulimi kyonna okwo kw’ossa emisolo emirala okuli ogwa Pv.c ate n’ebintu ebirala ebyayongezeddwa emisolo okuli amafuta byongedde ebbeeyi y’ebikozesebwa mu bulimi n’obulunzi.
Badru Kalyango omulimi w’ennyaanya e Buloba agamba nti omukebe gw’ensigo gweyongeddemu kumpi 50,000/-.
Waliwo ekika ekya ANA ekibadde kigula 750,000/- kati wakati wa 800,000/- ne 850,000/-. Mu nnyaanya oteekamu kinene kuba olina okufuuyira kyokka eddagala yonna lyalinnye ebbeeyi.
Hamza Luwaga omulimi wa kasooli, ebijanjaalo n’ebitooke e Maya agamba nti okukozes ebigimusa ebizungu agenda kukukendeeza ayongere kukozesa nnakavundira gwe yeekolera Ensigo ezembala nazo zirinnye ebbeeyi.
Kkiro ya kasooli ebadde ku 8,000/- kati ya 10,000/-. James Mbogo omulimi w’ennyaanya, ebitooke, kasooli e Buikwe agamba nti atera okukozesa tulakita naye yafuuse ya bbeeyi. Okupangisa tulakita okulima yiika tubadde tusasula 130,000/- naye oluvannyuma lw’okusoma bajeti nga bongedde omusolo ku bulimi kati tulakita tugifunira ku 170,000/- n’okusingawo.
Mbogo agamba ng’oggyeeko ekya buli kimu okulinnya ate n’akatale k’ebirime kali wansi. Sizoni etuuka ffenna ne tukungula olwo abasuubuzi ne batukolera akatale ku bbeeyi bbo gye baagala,
Tusaba waakiri Gavumenti eveeyo eteekewo akatale ku byamaguzi byaffe naffe tuganyulwe naye kati tulinga abasindiikirizibwa okuva ku kulima kuba tetugenda kufunamu. bwatyo Mbogo omulimi w’e Buikwe bw’agamba.
Jawaali Katwere alina tulakita gye bapangisa okulima mu kibuga ky’e Buikwe agamba emiwendo gyakyuse nga kino kivudde ku bajeti kubanga kati naffe tukozesa amafuta ga bbeeyi okulima ate nga gaalinnya ebbeeyi.
Ate ne gye tugula ebyuma bya sipeeya bya tulakita nayo batandise okwongeramu ssente olw’okuteeka emisolo ku bikozesebwa mu kulima nga kati ekyuma kya sipeeya kye mbadde nfunira ku 500,000/- kiri wakati wa 600,000/- ne 650,000/- kale embeera eyonaffe yetuleetedde okwongeza bbeeyi.”
Solomon Sserunkuuma omukugu mu by’ennima mu kkampuni ya Bukoola Chemical Industries abatuusa n’okutunda ebikozesebwa mu kulima agamba nti kituufu emiwendo gyalinnye naye si lwa kwagala kwaffe wabula olwa bajeti eyatadde emisolo ku bintu byonna ebikozesebwa mu kulima.
ABATUNDA EBY’OBULIMI NABO BAKAABA
Sserunkuuma agamba bajeti okulinnya tekosezza balimi bokka aba wansi wabula n’ababitunda batandise okugiwuliramu anti ba kasitoma bakendedde.
Abalimi tebakyatwala bikozesebwa bimala abadde atwala ddoozi ennamba kati atwala ya kitundu okusinziira ku busobozi bwe ekintu ekiyinza okwonoona amakungula.
Ng’oggyeko okutwala ebitawera ate abamu baasazeewo okugula eby’omutindo gwa wansi kubanga bwe busobozi bwe balina nakyo ekiyinza okukosa amakungula.


text:
Essuula 17
1 Ne Bayita mu Anfipoli ne Apolooniya ne batuuka e Ssessaloniika eyali ekkuŋŋaaniro ly'Abayudaaya:
2 awo Pawulo nga bwe yali empisa ye n'ayingira mu bo, mu ssabbiiti ssatu n'awakana nabo mu byawandiikibwa,
3 ng'abikkula ng'ategeeza nti Kristo kyamugwanira okubonyaabonyezebwa n'okuzuukira mu bafu; era nti Oyo Yesu nze gwe mbabuulira ye Kristo.
4 Abamu ku bo ne bakkiriza ne beegatta ne Pawulo ne Siira; n'Abayonaani abeegendereza ekibiina kinene n'abakyala abakulu si batono.
5 Naye Abayudaaya bwe baakwatibwa obuggya ne batwala abantu ababi ab'omu bakopi ne bakuŋŋaanyisa abantu ne basasamaza ekibuga. Ne bazingiza ennyumba ya Yasooni ne baagala okubaleeta mu maaso g'abantu.
6 Bwe bataabalaba, ne bawalula Yasooni n'ab'oluganda abamu okubatwala mu maaso g'abakulu ab'omu kibuga nga boogerera waggulu nti Bano abavuunika ensi bazze ne wano;
7 ne Yasooni yabasembezezza. Bano bonna bajeemera amateeka ga Kayisaali nga bagamba nti Waliwo kabaka omulala, Yesu.
8 Ne basasamaza ekibiina n'abakulu ab'omu kibuga bwe baawulira ebyo.
9 Bwe baamala okweyimiriza Yasooni n'abalala, ne babata.
10 Amangu ago ab'oluganda ne basindika ekiro Pawulo ne Siira okugenda e Beroya: nabo bwe baatuuka eyo ne bayingira mu kkuŋŋaaniro ly'Abayudaaya.
11 Naye bano baali balungi okusinga ab'e Ssessaloniika, kubanga bakkiriza ekigambo n'omwoyo omwangu ennyo, buli lunaku nga banoonya mu byawandiikibwa oba nga ebyo bwe biri bwe bityo.
12 Abamu bangi kyebaava bakkiriza, era n'abakazi abakyala Abayonaani n'abasajja si batono.
13 Naye Abayudaaya ab'e Ssessaloniika bwe baategeera ng'ekigambo kya Katonda kibuuliddwa Pawulo era mu Beroya, era ne bajjayo ne baweerera ebibiina ne babasasamaza.
14 Awo amangu ago ab'oluganda ne basindika Pawulo okugenda okutuuka ku nnyanja: Siira ne Timoseewo ne babeera eyo.
15 Naye abaawerekera Pawulo ne bamuleeta mu Asene, ne balagirwa okugamba Siira ne Timoseewo bajje gy'ali amangu nga bwe bayinza, ne bagenda.
16 Naye Pawulo bwe yali mu Asene ng'abalindirira, omwoyo gwe ne gumuluma bwe yalaba ekibuga nga kijjudde ebifaananyi.
17 Awo n'awakaniranga mu kkuŋŋaaniro n'Abayudaaya n'abaali batya Katonda era ne mu katale buli lunaku n'abo abaamusisinkananga.
18 Awo abantu abamu abafirosoofo, aba Epikuliyo ne Abasutoyiiko, ne bamusisinkana. Abamu ne bagamba nti Ayagala kwogera ki abujjabujjana ono? Abamu ne bagamba nti Afaanana ng'abuulira balubaale abaggya: kubanga yali ng'abuulira Yesu n'okuzuukira.
19 Ne bamutwala ne bamuleeta ku Aleyopaago nga bagamba nti Tunaayinza okutegeera okuyigiriza kuno okuggya kw'oyogera nga bwe kuli?
20 Kubanga oleeta ebigambo ebiggya mu matu gaffe: kyetuva twagala okutegeera amakulu g'ebigambo bino.
21 (Abaasene bonna n'abagenyi abaabangayo tebaakolanga kintu kirala wabula okwogeranga oba okuwuliranga ekigambo ekiggya.)
22 Pawulo n'ayimirira wakati wa Aleyopaago n'agamba nti Abasajja Abaasene, mbalabye mu byonna nga mutya nnyo balubaale.
23 Kubanga bwe mbadde mpita ne ntunuulira bye musinza, era ne nsanga ekyoto ekiwandiikiddwako nti KYA KATONDA ATATEGEERWA. Kale kye musinza nga temukitegeera nze kye mbabuulira.
24 Katonda eyakola ensi n'ebirimu byonna, oyo kubanga ye Mukama w'eggulu n'ensi tabeera mu masabo agakolebwa n'emikono,
25 so taweerezebwa mikono gya bantu, ng'eyeetaaga ekintu, kubanga oyo ye abawa bonna obulamu n'okussa omukka ne byonna;
26 yakola okuva ku omu buli ggwanga ly'abantu okutuulanga ku nsi enjuyi zonna, bwe yalagira n'ayawulamu ebiro n'ensalo ez'okutuula kwabwe:
27 banoonyenga Katonda mpozzi bawammante okumulaba, newakubadde nga tali wala wa buli omu ku ffe:
28 kubanga mu oyo tuba balamu, tutambula, tubeerawo; era ng'abamu ab'ewammwe abayiiya bwe bagamba nti Kubanga era tuli zzadde lye.
29 Kale bwe tuli ezzadde lya Katonda, tekitugwanira kulowoozanga nti Katonda afaanana zaabu oba ffeeza oba jjinja, ebyolebwa n'obukabakaba n'amagezi g'abantu.
30 Kale Katonda ebiro ebyo eby'obutamanya teyabitunuuliranga; naye kaakano alagira abantu bonna abali wonna wonna okwenenya,
31 kubanga yateekawo olunaku lw'agenda okusaliramu omusango ogw'ensonga ensi zonna mu muntu gwe yayawulamu, bwe yamala okuwa bonna ekikkirizisa bwe yamuzuukiza mu bafu.
32 Naye bwe baawulira okuzuukira kw'abafu abamu ne baŋoola; abalala ne bagamba nti Era tulikuwulira nate olw'ekigambo ekyo.
33 Bwe batyo Pawulo n'abavaamu wakati.
34 Naye abasajja abamu ne beegatta naye ne bakkiriza: mu abo Diyonusiyo Omwaleyopaago, n'omukazi erinnya lye Damali, n’abalala wamu nabo.


text:
Essuula 8
1 Ne Sawulo yasiima okuttibwa kwe. Ne wabaawo ku lunaku olwo okuyigganyizibwa kunene ku kkanisa eyali mu Yerusaalemi. Bonna ne basaasaanira mu nsi z'e Buyudaaya n'e Samaliya, wabula abatume.
2 Abantu abaatya Katonda ne baziika Suteefano, ne bamukaabira nnyo.
3 Naye Sawulo n'agirira ekkanisa ekyejo kingi, ng'ayingira mu buli nju, ng'awalula abasajja n'abakazi n'abateeka mu kkomera.
4 Awo abo abaasaasaana ne bagenda nga babuulira ekigambo.
5 Firipo n'aserengeta mu kibuga eky'e Samaliya, n'ababuulira Kristo.
6 Ebibiina ne biwulira n'omwoyo gumu ebigambo Firipo by'ayogedde, bwe baawulira ne balaba eby'amagero ge yakolanga.
7 Kubanga bangi ku bo abaaliko dayimooni, ne babavangako nga bakaaba n'eddoboozi ddene: ne bawonanga bangi abaali balwadde okukoozimba n'abalema.
8 Essanyu lingi ne libeera mu kibuga omwo.
9 Naye waaliwo omuntu omu, erinnya lye Simooni, eyakolanga eddogo edda mu kibuga omwo n'awuniikirizanga eggwanga ly'e Samaliya, ng'agamba nti ye mukulu;
10 ne bamuwuliranga bonna okuva ku muto okutuuka ku mukulu, nga bagamba nti Omuntu ono ge maanyi ga Katonda agayitibwa Amangi.
11 Ne bamuwuliranga, kubanga ennaku nnyingi yabawuniikirizanga n'okuloga kwe.
12 Naye bwe bakkiriza Firipo ng'abuulira enjiri ey'obwakabaka bwa Katonda n'erinnya lya Yesu Kristo, ne babatizibwa abasajja n'abakazi.
13 Era ne Simooni yennyini n'akkiriza: bwe yamala okubatizibwa n'abeeranga wamu ne Firipo; bwe yalabanga eby'amagero n'obubonero obunene obwakolebwanga ne yeewuunya.
14 Awo abatume abaali mu Yerusaalemi bwe baawulira nga e Samaliya bakkirizza ekigambo kya Katonda, ne babatumira Peetero ne Yokaana.
15 Nabo bwe baatuuka ne babasabira okuweebwa Omwoyo Omutukuvu:
16 kubanga yali tannaba kubakkako n'omu ku bo: naye baabatizibwa bubatizibwa okuyingira mu linnya lya Mukama waffe Yesu.
17 Awo ne babassaako emikono, ne baweebwa Omwoyo Omutukuvu.
18 Naye Simooni bwe yalaba ng'olw'okussibwako emikono gy'abatume baaweebwa Omwoyo Omutukuvu, n'abaleetera effeeza
19 ng'agamba nti Mumpe nange obuyinza buno buli gwe nnassangako emikono aweebwenga Omwoyo Omutukuvu.
20 Naye Peetero n'amugamba nti Effeeza yo ezikirire naawe, kubanga olowoozezza okufuna ekirabo kya Katonda n'ebintu.
21 Tolina mugabo newakubadde okugabana mu kigambo kino: kubanga omutima gwo si mugolokofu mu maaso ga Katonda.
22 Kale weenenye obubi bwo obwo, osabe Mukama waffe, mpozzi olisonyiyibwa ekirowoozo eky'omu mutima gwo.
23 Kubanga nkulaba oli mu mususa ogukaawa ne mu nvuba y'obubi.
24 Simooni n'addamu n'agamba nti Munsabire mmwe eri Mukama ebigambo ebyo bye mwogedde bireme okumbaako n'ekimu.
25 Awo bwe baamala okutegeeza n'okubuulira ekigambo kya Mukama waffe, ne baddayo e Yerusaalemi, ne babuulira enjiri mu mbuga nnyingi ez'Abasamaliya.
26 Naye malayika wa Mukama n'agamba Firipo ng'ayogera nti Golokoka, ogende obukiika obwa ddyo okutuuka mu kkubo eriserengeta okuva mu Yerusaalemi okutuuka e Ggaaza: ekkubo eryo lya ddungu.
27 N'agolokoka n'agenda: kale, laba, omuntu Omuwesiyopya, omulaawe omukungu wa Kandake kabaka omukazi ow'Abaesiyopya, eyali omuwanika w'ebintu bye byonna, yali azze e Yerusaalemi okusinza,
28 yali addayo n'atuula mu ggaali lye, n'asoma nnabi Isaaya.
29 Omwoyo n'agamba Firipo nti Sembera, weegatte n'eggaali eryo.
30 N'addukana Firipo n'amuwulira ng'asoma nnabbi Isaaya, n'agamba nti Obitegedde by'osoma?
31 N'agamba nti Nnyinza ntya, wabula nga waliwo anandagirira? Ne yeegayirira Firipo alinnye atuule naye.
32 Mu kifo awaawandiikibwa we yali asoma we wagamba nti Yatwalibwa okuttibwa ng'endiga, Era ng'omwana gw'endiga mu maaso g'omusazi w'ebyoya bwe gusirika, Bwekityo teyayasamya kamwa ke:
33 Mu kwetoowaza kwe omusango gwe gwaggibwawo: Ekika kye ani alikinnyonnyola? Kubanga obulamu bwe buggibwa mu nsi.
34 Omulaawe n'addamu Firipo n'agamba nti Nkwegayiridde, nnabbi yayogera ku ani ebigambo bino? Bibye yekka oba bya muntu mulala?
35 Firipo n'ayasama akamwa ke n'asookera ku kyawandiikibwa kino n'amubuulira Yesu.
36 Awo bwe baali batambula mu kkubo ne batuuka awali amazzi; omulaawe n'agamba nti Laba, amazzi; kiki ekindobera okubatizibwa?
37 (Firipo n'agamba nti Oba ng'okkirizza n'omutima gwo gwonna, kirungi. N'addamu n'agamba nti Nzikirizza Yesu Kristo nga ye Mwana wa Katonda.)
38 N'alagira eggaali okuyimirira: ne bakka bombi mu mazzi. Firipo n'omulaawe; n'amubatiza.
39 Bwe baava mu mazzi, Omwoyo gwa Mukama n'atwala Firipo, omulaawe n'atamulaba nate: kubanga yagenda ng'asanyuka.
40 Naye Firipo yalabikira mu Azoto: bwe yayita n'abuulira mu bibuga byonna okutuuka e Kayisaliya.


text:
OMUNAALA GW'OMUKUUMI (OGW'OKUSOMA MU KIBIINA) DDESEMBA 2014
Magazini eno erimu ebitundu ebirina okusomebwa mu kibiina wakati wa Febwali 2 ne Maaki 1, 2015.
Yali ‘Amanyi Ekkubo’
Guy H. Pierce, eyali ku Kakiiko Akafuzi ak’Abajulirwa ba Yakuwa, yafa ku Lw’okubiri, Maaki 18, 2014.
Yakuwa Awa Omukisa Abo Abawaayo n’Omutima Ogutawalirizibwa
Ekiragiro Katonda kye yawa Abaisiraeri kirina kye kituyigiriza ku nsonga y’okuwaayo.
‘Muwulirize era Mutegeere Amakulu’
Yesu yakozesa olugero olw’akasigo ka kalidaali, olw’ekizimbulukusa, olw’omusuubuzi, n’olw’eky’obugagga ekyakwekebwa. Engero ezo zirina makulu ki?
‘Otegeera Amakulu’?
Makulu ki agali mu lugero lwa Yesu olw’omusizi eyeebaka, olw’akatimba, n’olw’omwana omujaajaamya?
Okyajjukira?
Ebibuuzo bino 12 bisobola okukuyamba okulaba obanga okyajjukira ebyo ebyali mu magazini y’Omunaala gw’Omukuumi okuva ku ya Jjuuni okutuuka ku ya Ddesemba 2014.
Kikwetaagisa Okukyusa Endowooza Yo?
Ebimu ku bintu by’osalawo oba teweetaaga kubikyusaamu, ate ebirala oba osobola okubikyusaamu. Oyinza otya okumanya lwe kiba kyetaagisa okukola ekimu ku ebyo?
Ebibuuzo Ebiva mu Basomi
Kiki Yeremiya kye yali ategeeza bwe yagamba nti Laakeeri yali akaabira abaana be?
Okuba Obumu Kijja Kutuyamba Okuwonawo
Laba ebyokulabirako bina okuva mu Bayibuli ebiraga obukulu bw’okuba obumu, n’ensonga lwaki ekyo kijja kuba kikulu nnyo mu kiseera eky’omu maaso.
Osiima Ebyo Katonda by’Akuwadde?
Tuyinza tutya okulaga nti tusiima obusika bwaffe obw’eby’omwoyo?
Olukalala lw’Emitwe Egibadde mu Omunaala gw’Omukuumi 2014
Olukalala lw’ebitundu ebyafulumira mu Omunaala gw’Omukuumi ogwa bonna n’ogw’Okusoma mu kibiina mu 2014.


text:
i
Chapter 7
1 Bw'atyo Mukama Katonda bwe yandaga: era, laba, yabumba enzige ebimererezi nga bitanudde okumera; era, laba, byali bimererezi okukungula kwa kabaka nga kuwedde.
2 Awo olwatuuka bwe zaamala okulya omuddo ogw'omu nsi ne ndyoka njogera nti Ai Mukama Katonda, sonyiwa, nkwegayiridde: Yakobo anaayimirira atya? kubanga mutono.
3 Mukama ne yejjusa olw'ekyo: Tekiribaawo, bw'ayogera Mukama.
4 Bw'atyo Mukama Katonda bwe yandaga: kale, laba, Mukama Katonda n'ayita abantu okuwakana n'omuliro; ne gwokya obuziba obunene, era gwandimazeewo n'olukalu.
5 Awo ne ndyoka njogera nti Ai Mukama Katonda, lekayo, nkwegayiridde: Yakobo anaayinza atya okuyimirira? kubanga mutono.
6 Awo Mukama ne yejjusa ekyo: Era n'ekyo tekiribaawo, bw'ayogera Mukama Katonda.
7 Bw'atyo bwe yandaga: kale, laba, Mukama n'ayimirira ku mabbali g'ekisenge ekyazimbibwa n'omugwa ogugera, era ng'akutte omugwa ogugera mu mukono gwe.
8 Awo Mukama n'aŋŋamba nti i, olaba ki? Ne ŋŋamba nti Omugwa ogugera. Awo Mukama n'ayogera nti Laba, nditeeka omugwa ogugera wakati w'abantu bange Isiraeri; siribayitako nate lwa kubiri:
9 n'ebifo ebigulumivu ebya Isaaka birirekebwawo, n'ebifo ebitukuvu ebya Isiraeri birizisibwa; era ndigolokokera ku nnyumba ya Yerobowaamu n'ekitala.
10 Awo Amaziya kabona ow'e Beseri n'atumira Yerobowaamu kabaka wa Isiraeri ng'ayogera nti i akwekobedde wakati mu nnyumba ya Isiraeri: ensi teyinza kugumiikiriza bigambo bye byonna.
11 Kubanga i bw'ayogera bw'ati nti Yerobowaamu alifa n'ekitala, era Isiraeri talirema kutwalibwa nga musibe okuva mu nsi ye.
12 Era Amaziya n'agamba i nti Ggwe omulabi, genda weddukire mu nsi ya Yuda, oliire eyo emmere, olagulire eyo:
13 naye tolagulanga nate lwa kubiri e Beseri: kubanga kye kifo ekitukuvu ekya kabaka, era ye nnyumba ya kabaka.
14 Awo i n'alyoka addamu n'agamba Amaziya nti Nnali siri nnabbi, so saali mwana wa nnabbi; naye nnali musumba era musalizi w'emisukomooli:
15 Mukama n'anziya ku mulimu ogw'okugoberera ekisibo, Mukama n'aŋŋamba nti Genda olagule abantu bange Isiraeri.
16 Kale nno wulira ekigambo kya Mukama: Oyogera nti Tolagulanga ku Isiraeri, so totonnyesanga ku nnyumba ya Isaaka;
17 Mukama kyava ayogera bw'ati nti Mukazi wo aliba mwenzi mu kibuga, ne batabani bo ne bawala bo baligwa n'ekitala, n'ensi yo erigabibwa n'omugwa; naawe kennyini olifiira mu nsi eteri nnongoofu, era Isiraeri talirema kutwalibwa nga musibe okuva mu nsi ye.


text:
Chapter 20
1 Awo olwatuuka ku lunaku lumu ku ezo, yali ng'ayigiriza abantu mu yeekaalu, ng'abuulira enjiri, bakabona abakulu n'abawandiisi wamu n'abakadde ne bamujjira;
2 ne boogera nga bamugamba nti Tubuulire; buyinza ki obukukoza bino? Oba ani eyakuwa obuyinza obwo?
3 N'addamu n'abagamba nti Nange ka mbabuuze ekigambo kimu; mumbulire:
4 okubatiza kwa Yokaana kwava mu ggulu nantiki mu bantu?
5 Ne bateesa bokka na bokka, nga bagamba nti Bwe tunaagamba Kwava mu ggulu; anaagamba nti Kiki ekyabalobera okumukkiriza?
6 Naye bwe tunaagamba ati Kwava mu bantu; abantu bonna banaatukuba amayinja: kubanga bakkiririza ddala Yokaana okuba nnabbi.
7 Ne baddamu nti tebamanyi gye kwava.
8 Yesu n'abagamba nti Kale nange siibabuulire mmwe buyinza obunkoza bino gye bwava.
9 N'asooka okubuulira abantu olugero luno nti Omuntu omu yasimba olusuku lw'emizabbibu, n'alusigira abalimi, n'agenda mu nsi endala n'alwayo.
10 Awo mu biro by'omwaka abalimi n'abatumira omuddu, bamuwe ku bibala by'omu lusuku lw'emizabbibu: naye abalimi ne bamukuba, ne bamusindika nga talina kintu.
11 N'ayongera okutuma omuddu omulala; n'oyo ne bamukuba, ne bamuswaza ne bamusindika nga talina kintu.
12 N'ayongera okutuma ow'okusatu: n'oyo naye ne bamufumita ne bamugoba.
13 Oyo mukama w'olusuku lw'emizabbibu n'agamba nti Nnaakola ntya? Ka ntume omwana wange omwagalwa: mpozzi oyo balimussaamu ekitiibwa.
14 Naye abalimi bwe baamulaba, ne bateesa bokka na bokka, nga bagamba nti Ono ye musika: tumutte, obusika bube bwaffe.
15 Ne bamugoba mu lusuku lw'emizabbibu, ne bamutta. Kale alibakola atya mukama w'olusuku lw'emizabbibu?
16 Alijja n'azikiriza abalimi abo, n'olusuku lw'emizabbibu aliruwa abalala. Bwe baawulira ebyo, ne bagamba nti Bireme okubaawo.
17 Naye ye n'abatunuulira n'agamba nti Kale kiki kino ekyawandiikibwa nti Ejjinja abazimbi lye baagaana, Eryo lye lyafuuka omutwe ogw'oku nsonda?
18 Buli agwa ku jjinja eryo alimenyekamenyeka; naye oyo gwe lirigwako, lirimufuumuula ng'enfuufu.
19 Awo abawandiisi ne bakabona abakulu ne basala amagezi okumussaako emikono mu kiseera ekyo; ne batya abantu; kubanga baategeera nti ku bo kw'ageredde olugero olwo.
20 Ne bamulabirira, ne batuma abakessi nga beefuula abatuukirivu, balandukire ku bigambo bye, balyoke bamuweeyo eri okufuga okw'owessaza n'eri obuyinza bwe.
21 Ne bamubuuza, nga bagamba nti Omuyigiriza, tumanyi ng'oyogera era ng'oyigiriza eby'amazima, so tososola mu bantu, naye oyigiriza mazima ekkubo lya Katonda:
22 kirungi ffe okuwanga Kayisaali omusolo, nantiki si weewaawo?
23 Naye n'ategeera obukuusa bwabwe, n'abagamba nti Mundage eddinaali.
24 Ekifaananyi ekiriko n'obuwandiikeko by'ani? Bo ne bagamba nti Bya Kayisaali.
25 N'abagamba nti Kale ebya Kayisaali mumusasulenga Kayisaali, n'ebya Katonda mumusasulenga Katonda.
26 Ne batayinza kuggya nsonga mu kigambo ekyo mu maaso g'abantu, ne beewuunya ky'azzeemu, ne basirika.
27 Abasaddukaayo abamu ne bajja gy'ali, abagamba nti tewali kuzuukira; ne bamubuuza,
28 nga bagamba nti Omuyigiriza, Musa yatuwandiikira nti Muganda w'omuntu bw'afanga ng'alina omukazi, nga talina mwana, muganda we awase omukazi oyo addizeewo muganda we ezzadde.
29 Kale waaliwo ab'oluganda musanvu: ow'olubereberye n'awasa omukazi, n'afa nga talina mwana;
30 n'ow'okubiri;
31 n'ow'okusatu n'amuwasa; era bwe batyo bali omusanvu ne bafa, ne batalekaawo baana.
32 Oluvannyuma n'omukazi n'afa.
33 Kale mu kuzuukira aliba muka ani ku abo? kubanga bonna omusanvu baamuwasa.
34 Yesu n'abagamba nti Abaana b'ensi eno bawasa, bafumbizibwa:
35 naye bali abasaanyizibwa okutuuka mu nsi eyo ne mu kuzuukira okw'omu bafu, tebawasa, so tebafumbizibwa:
36 kubanga n'okufa tebayinza kufa nate: kubanga bali nga bamalayika; era be baana ba Katonda, nga bwe bali abaana b'okuzuukira.
37 Okumanya ng'abafu bazuukira, ne Musa yakiraga ku Kisaka bwe yamuyita Mukama Katonda wa Ibulayimu, era Katonda wa Isaaka, era Katonda wa Yakobo.
38 Naye ye si Katonda wa bafu, naye wa balamu: kubanga bonna baba balamu ku bubwe.
39 Abawandiisi abamu ne baddamu, nga bagamba nti Omuyigiriza, oyogedde bulungi.
40 Kubanga tebaayaŋŋanga kumubuuza kigambo kyonna nate.
41 N'abagamba nti Boogera batya nga Kristo ye mwana wa Dawudi?
42 Kubanga Dawudi yennyini ayogera mu kitabo kya Zabbuli nti Mukama yagamba Mukama wange nti Tuula ku mukono gwange ogwa ddyo,
43 Okutuusa lwe ndifuula abalabe bo entebbe y'ebigere byo.
44 Dawudi amuyita Mukama we, kale mwana we atya?
45 Awo abantu bonna bwe baali nga bamuwulira, n'agamba abayigirizwa be nti
46 Mwekuumenga abawandiisi; abaagala okutambuliranga mu ngoye empanvu, abaagala okulamusibwanga mu butale, n'entebe ez'oku mwanjo mu makuŋŋaaniro, n'ebifo eby'ekitiibwa ku mbaga;
47 abanyaga ennyumba za bannamwandu, abasaba ennyo mu bunnanfuusi: abo balisalirwa omusango ogusinga obunene.


text:
Zabbuli
Chapter 22
1 Katonda wange, Katonda wange, kiki ekikundesezza? Lwaki okubeera ewala obutanzibira, obutawulira bigambo eby'okukaaba kwange?
2 Ai Katonda wange, nkoowoola emisana, naawe n'otoddamu; Era n'ekiro, so ssisirika.
3 Naye ggwe oli mutukuvu, Ggwe atuula mu matendo ga Isiraeri.
4 Bajjajja baffe baakwesiganga ggwe: Beesiganga, naawe n'obawonya.
5 Baakukoowoolanga ggwe, ne bawonyezebwanga: Baakwesiganga ggwe, ne batakwasibwanga nsonyi.
6 Naye nze ndi lusiriŋŋanyi, so ssiri muntu; Abasajja gwe bavuma, n'abantu gwe banyooma.
7 Bonna abandaba bansekerera ne banduulira: Bansooza n'emimwa gyabwe, banyeenya omutwe, nga boogera nti
8 Yeeweeyo eri Mukama; ye amulokole: Amuwonye, kubanga amusanyukira.
9 Naye ggwe wanziya mu lubuto lwa mmange: Ggwe wanneesiza bwe nnali nga nkyali ku mabeere ga mmange.
10 Neeyuna ggwe okuva mu kuzaalibwa kwange: Ggwe oli Katonda wange okuva mu lubuto lwa mmange.
11 Tombeera wala; kubanga akabi kali kumpi; Kubanga tewali anannyamba.
12 Zisseddume nnyingi zinneetoolodde: Zisseddume ez'amaanyi ez'e Basani zinzingizizza.
13 Banjasamidde akamwa kaabwe, Ng'empologoma etaagulataagula ewuluguma.
14 Nfukibwa ng'amazzi, N'amagumba gange gonna gasowose. Omutima gwange guli ng'obubaane; Gusaanuuse wakati mu byenda byange.
15 Amaanyi gange gakaliridde ng'olugyo; N'olulimi lwange lwegatta n'emba zange; Era ondeese mu nfuufu ey'okufa.
16 Kubanga embwa zinneetoolodde: Ekibiina ky'abo abakola obubi bantaayizizza; Bampummudde engalo zange n'ebigere byange.
17 Nnyinza okubala amagumba gange gonna; Bantunuulira, banvulumulira amaaso:
18 Bagabana ebyambalo byange, Ne bakuba akalulu ku lugoye lwange:
19 Naye tobeera wala, ai Mukama: Ai ggwe annyamba, yanguya okunzibira.
20 Wonya emmeeme yange eri ekitala; Ne kaganzi kange eri amaanyi g'embwa:
21 Ondokole mu kamwa k'empologama; Era ne mu mayembe g'embogo wanziramu.
22 Naabuuliranga erinnya lyo eri baganda bange: Wakati mu kibiina naakutenderezanga.
23 Mmwe abatya Mukama, mumutenderezenga; Mmwe mwenna ezzadde lya Yakobo, mumugulumizenga; Mumutyenga mmwe mwenna ezzadde lya Isiraeri.
24 Kubanga teyanyooma so teyakyawa nnaku z'oyo anakuwala; So teyamukisa amaaso ge; Naye bwe yamukoowoola, n'awulira.
25 Mu ggwe mwe muva ettendo lyange mu kibiina ekinene: Ndisasula obweyamo bwange mu maaso g'abo abamutya.
26 Abawombeefu balirya ne bakkuta: Balitendereza Mukama abamunoonya: Omutima gwammwe gubeerenga mulamu emirembe gyonna.
27 Enkomerero zonna ez'ensi zirijjukira ne zikyukira Mukama: N'ebika byonna eby'amawanga birisinza mu maaso go.
28 Kubanga obwakabaka bwa Mukama: Naye ye afuga amawanga.
29 Abagevvu bonna ab'ensi balirya ne basinza: N'abo abakka mu nfuufu balimufukaamirira, Ye atayinza kuwonya mmeeme ye okufa.
30 Ezzadde lirimuweereza; Kiribuulirwa ku Mukama okutuusa ku mirembe egigenda okujja.
31 Balijja ne babuulira obutuukirivu bwe Eri abantu abalizaalibwa, nga ye abukola:


text:
Engero
Chapter 4
1 Baana bange, muwulirenga okuyigiriza kwa kitammwe, Mutegenga amatu okumanya okutegeera:
2 Kubanga mbawa okuyiga okulungi; Temuvanga mu tteka lyange.
3 Kubanga nali mwana eri kitange, Omugonvu era eyayagalibwanga nzekka mu maaso ga mmange.
4 Era yanjigirizanga n'aŋŋamba nti Omutima gwo gunywezenga ebigambo byange; Kwatanga ebiragiro byange obeerenga omulamu:
5 Funa amagezi, funa okutegeera; Togeerabiranga so tovanga mu bigambo eby'omu kamwa kange:
6 Togalekanga, nago ganaakukuumanga; Ogaagalanga nago ganaakulindanga.
7 Amagezi kye kigambo ekisinga obukulu; kale funa amagezi: Weewaawo funanga okutegeera n'ebyo byonna bye wafunanga.
8 Gagulumizenga nago galikukuza: Galikutuusa mu kitiibwa, bw'onoogawambaatiranga.
9 Galiwa omutwe gwo engule ey'obuyonjo: Galikugabira enkuufiira ey'obulungi.
10 Ai mwana wange, wulira okkirizenga ebigambo byange; N'emyaka egy'obulamu bwo giriba mingi.
11 Naakuyigiriza ekkubo ery'amagezi; Naakuluŋŋamya mu makubo ag'obugolokofu.
12 Bw'onootambulanga ebigere byo tebiifundikirwenga; Era bw'onoddukanga teweesittalenga.
13 Nywerezanga ddala okuyigirizibwa; tokutanga: Kukwatenga; kubanga bwe bulamu bwo.
14 Toyingiranga mu kkubo ery'ababi, So totambuliranga mu lugendo olw'abasajja ababi.
15 Olwesambanga, toluyitangako; Okyukanga okuluvaamu, weeyongerenga mu maaso.
16 Kubanga tebeebaka wabula nga bamaze okukola akabi; N'otulo tubaggibwako wabula nga baliko be bagwisizza.
17 Kubanga balya emmere ey'obubi, Ne banywa omwenge ogw'okugira ekyejo.
18 Naye ekkubo ery'abatuukirivu liriŋŋanga omusana ogwakayakana, Ogweyongerayongera okwaka okutuusa obudde lwe butuukirira.
19 Ekkubo ery'ababi liriŋŋanga ekizikiza: Tebamanyi ekibeesittaza.
20 Mwana wange, ssangayo omwoyo eri ebigambo byange; Teganga okutu eri okwogera kwange.
21 Tebivanga ku maaso go; Bikuumirenga wakati mu mutima gwo.
22 Kubanga ebyo bwe bulamu eri abo ababiraba, Era kwe kulama eri omubiri gwabwe gwonna.
23 Onyiikiranga nnyo nnyini okukuumanga omutima gwo; Kubanga omwo mwe muva ensulo ez'obulamu.
24 Weggyengako akamwa akabambaavu, N'emimwa emikyamu ogyewalanga nnyo.
25 Amaaso go galuŋŋamirenga ddala, N'ebikowe byo bitunuulirenga ddala emberi yo.
26 Tereezanga ekkubo ery'ebigere byo, Era amagenda go gonna ganywerenga.
27 Tokyamiranga ku mukono ogwa ddyo newakubadde ku gwa kkono: Ggyawo ekigere kyo obutakola bubi.


text:
Zabbuli
Chapter 115
1 Si ffe, ai Mukama, si ffe, Wabula erinnya lyo lye ligwana okuweebwa ekitiibwa Olw'okusaasira kwo, n'olw'amazima go.
2 Kiki ekinaaba kiboogeza ab'amawanga Nti Katonda waabwe ali ludda wa kaakano?
3 Naye Katonda waffe ali mu ggulu: Akoze bye yayagala byonna.
4 Ebifaananyi byabwe ye ffeeza, ye zaabu, Omulimu ogw'emikono gy'abantu.
5 Birina obumwa, naye tebyogera; Birina amaaso, naye tebiraba;
6 Birina amatu, naye tebiwulira; Birina ennyindo, naye tebiwunyiriza;
7 Birina engalo, naye tebizikwasa kintu; Birina ebigere, naye tebitambula; So tebyogeza bulago bwabyo.
8 Ababikola balibifaanana; Weewaawo, buli abyesiga.
9 Ggwe Isiraeri, mwesigenga Mukama: Ye mubeezi waabwe, ye ngabo yaabwe.
10 Ggwe ennyumba ya Alooni, mwesigenga Mukama: Ye mubeezi waabwe, ye ngabo yaabwe.
11 Mmwe abatya Mukama, mwesigenga Mukama: Ye mubeezi waabwe, ye ngabo yaabwe.
12 Mukama atujjukidde; alituwa omukisa; Aliwa omukisa ennyumba ya Isiraeri; Aliwa omukisa ennyumba ya Alooni.
13 Aliwa omukisa abo abatya Mukama, Abato era n'abakulu.
14 Mukama ayongerenga bulijjo okubaaza Mmwe n'abaana bammwe.
15 Mmwe muweereddwa Mukama omukisa, Eyakola eggulu n'ensi.
16 Eggulu lye ggulu lya Mukama; Naye ensi yagiwa abaana b'abantu.
17 Abafu tebatendereza Mukama, Newakubadde abo bonna abakka mu kusirika;
18 Naye ffe tuneebazanga Mukama Okuva leero okutuusa emirembe gyonna. Mumutendereze Mukama.


text:
Isaaya
Chapter 10
1 Zibasanze abo abateeka amateeka agatali ga butuukirivu, n'abawandiisi abawandiika obukyamu:
2 okugoba abanaku baleme okusalirwa omusango, n'okubanyagako ebyabwe abaavu ab'omu bantu bange, bannamwandu babeere munyago gwabwe, era abafiiriddwa bakitaabwe babafuule omuyiggo gwabwe.
3 Era mulikola mutya ku lunaku olw'okujjirwa, ne mu kuzikirizibwa okuliva ewala? muliddukira eri ani okubeerwa? era mulireka wa ekitiibwa kyammwe?
4 Balikutama bukutami wansi w'abasibe, era baligwa wansi w'abattiddwa. Ebyo byonna bimaze okubaawo naye obusungu bwe tebunnakyusibwa okubavaako, naye omukono gwe gukyagoloddwa.
5 Ggwe Omwasuli, oluga olw'obusungu bwange, omuggo oguli mu ngalo zo kye kiruyi kyange!
6 Ndimutuma okulumba eggwanga erivoola, era ndimulagira ku bantu baliko obusungu bwange, okunyaga omunyago, n'okunyaga omuyiggo, n’okubalinnyirira wansi ng'ebitoomi by'omu nguudo.
7 Naye tagenderera kukola bw'atyo, so n'omutima gwe tegulowooza bwe gutyo; naye kiri mu mutima gwe okuzikiriza, n'okumalawo amawanga si matono.
8 Kubanga ayogera nti Abakulu bange bonna si bakabaka?
9 Kalino tekifaanana Kalukemisi? Kamasi tekifaanana Alupadi? Samaliya tekifaanana Ddamasiko?
10 Ng'omukono gwange bwe gwatuuka ku nsi za bakabaka ezisinza ebifaananyi, ezaalina ebifaananyi ebibajje ebyasinga ebyo ebiri mu Yerusaalemi ne mu Samaliya;
11 nga bwe nnakola Samaliya ne sanamu zaakyo, sirikola bwe ntyo Yerusaalemi ne sanamu zaakyo?
12 Kyekiriva kituuka, Mukama bw'aliba ng'amalidde ddala omulimu gwe gwonna ku lusozi Sayuuni ne ku Yerusaalemi, me ndyoka mbonereza ebibala by'omutima omukakanyavu ogwa kabaka w’e Bwasuli, n'amalala g'amaaso ge amagulumivu.
13 Kubanga yayogera nti Olw'amaanyi g'omukono gwange nakikola, n'olw'amagezi gange; kubanga ndi mukabakaba: era najjulula ensalo ez'amawanga, ne nnyaga obugagga bwabwe, ne ntoowaza ng'omusajja omuzira abo abatuula ku ntebe:
14 era omukono gwange guvumbudde obugagga obw'amawanga ng'ekisu; era ng'omuntu bw'akuŋŋaanya amagi amazire, bwe ntyo bwe naakuŋŋaanyanga ensi zonna: so tewali eyayanjuluza ekiwaawaatiro, newakubadde eyayasamya akamwa, newakubadde eyakaaba.
15 Embazzi eryenyumiriza eri oyo agitemya? omusumeeno gulyekuza eri oyo agunyeenya? kwenkana oluga nga lunyeenyezza abo abalulonda, oba omuggo nga gusitudde atali muti.
16 Mukama, Mukama ow'eggye, kyaliva aweereza obukovvu mu basajja be abagevvu; era wansi w'ekitiibwa kye we alikolera okwokya ng'okwokya kw'omuliro.
17 N'omusana gwa Isiraeri guliba mu kifo ky'omuliro, n'Omutukuvu we aliba mu kifo ky'okwaka: kale gulyokya gulimalawo amaggwa ge n'emyeramannyo gye ku lunaku lumu.
18 Era alimalawo ekitiibwa ky'ekibira kye, n'eky'ennimiro ye engimu, obulamu era n'omubiri: kale kiriba ng'omukwasi w'ebendera bw'azirika.
19 N'emiti egy'omu kibira kye egirisigalawo giriba mitono, omwana omuto n'okuyinza n'ayinza okugiwandiika.
20 Awo olulituuka ku lunaku luli, abaliba nga bafisseewo ku Isiraeri, n'abo abaliba nga bawonye ku nnyumba ya Yakobo, nga tebakyesigama nate ku oyo eyabakuba: naye balyesigama ku Mukama, Omutukuvu wa Isiraeri, mu mazima.
21 Ekitundu ekirifikkawo kirikomawo, ekirifikkawo ku Yakobo, eri Katonda ow'amaanyi.
22 Kubanga abantu bo Isiraeri newakubadde nga baliba ng'omusenyu ogw'ennyanja, kitundu butundu ekirifikkawo ku bo kye kirikomawo: okutuukiriza kwateesebwa, okusukkirira n'omusango ogw'ensonga.
23 Kubanga okukomekkereza, era okwateesebwa, Mukama, Mukama ow'eggye kw'alikola wakati mu nsi yonna.
24 Kyava ayogera Mukama, Mukama ow'eggye nti Mmwe abantu bange abatuula mu Sayuuni, temutyanga Asuli: newakubadde ng'akukuba n'oluga, n'akugalulira omuggo gwe, ng'empisa y'e Misiri bw'eri.
25 Kubanga akaseera kakyali katono nnyo, okunyiiga kulyoke kutuukirizibwe n'obusungu bwange mu kuzikiriza kwabwe.
26 Awo Mukama ow'eggye alimuleetako ekibonoobono, nga bwe byali Midiyaani bwe yattirwa awali olwazi lwa Olebu: n'oluga lwe luliba ku nnyanja, era alirugalula ng'empisa y'e Misiri bw'eri.
27 Awo olulituuka ku lunaku luli, omugugu gwe guliva ku kibegabega kyo, n'ekikoligo kye mu bulago bwo, n'ekikoligo kirizikirizibwa olw'okufukibwako amafuta.
28 Atuuse e Yayasi, ayise mu Miguloni; e Mikumasi gy'aterekera emigugu gye:
29 bavvuunuse awavvuunukirwa; basuze e Geba: Laama akankana; Gibeya wa Sawulo adduse.
30 Yogerera waggulu n'eddoboozi lyo, ggwe muwala wa Gallimu! wulira, ggwe Layisa! Ggwe Anasosi asaasirwa!
31 Madumena mudduse; abatuula mu Gebimu beekuŋŋaanya okudduka.
32 Ku lunaku luno olwa leero anaasula Enobu: omukono gwe agugalulira olusozi lwa muwala wa Sayuuni, olusozi lwa Yerusaalemi.
33 Laba, Mukama, Mukama ow'eggye, alitema amatabi n'entiisa n'abawanvu abawagguufu balitemerwa ddala, n'abagulumivu balikkakkanyizibwa.
34 Era alimalawo n'ekyuma ebisaka eby'omu kibira, ne Lebanooni aligwa olw'ow'amaanyi.


text:
Zabbuli
Chapter 6
1 Ai Mukama; tonnenya mu busungu bwo, So tombuulirira mu kiruyi kyo ekibuubuuka.
2 Onsaasire, ai Mukama; kubanga mpotokedde ddala: Ai Mukama, omponye; kubanga amagumba gange geeraliikiridde.
3 Era n'emmeeme yange yeeraliikiridde nnyo: Naawe, ai Mukama, olituusa wa?
4 Komawo, ai Mukama, ondokole emmeeme yange: Omponye olw'ekisa kyo:
5 Kubanga tewali akujuukirira mu kufa: Ani alikwebaliza mu magombe?
6 Okusinda kwange kunkooyezza; Buli kiro nkulukusa ekiriri kyange; Ekitanda kyange nkitobya n'amaziga.
7 Eriiso lyange likulukuse olw'okunakuwala; Likaddiye olw'abalabe bange bonna.
8 Muveewo we ndi, mwenna abakola ebitali bituukirivu; Kubanga Mukama awulidde eddoboozi ly'okukaaba kwange.
9 Mukama awulidde okwegayirira kwange; Mukama anakkirizanga okusaba kwange.
10 Abalabe bange bonna baliswazibwa, balyeraliikirira nnyo: Balidda ennyuma, baliswazibwa mangu.


text:
Essuula 2
1 Kyekivudde kitugwanira okusinga ennyo okulowooleza ddala ebyawulirwa, kabekasinge tuwaba ne tubivaako.
2 Kuba oba ng'ekigambo ekyayogerwa bamalayika kyanywera, na buli kyonoono n'obutawulira byaweebwanga empeera ey'ensonga;
3 ffe tuliwona tutya bwe tulireka obulokozi obukulu obwenkana awo? obwo obwasooka okwogerwa Mukama waffe, ne bulyoka bututegeerezebwa ddala abaabuwulira;
4 era Katonda ng'ategeereza wamu nabo mu bubonero ne mu by'amagero era ne mu by'amaanyi ebitali bimu era ne mu birabo eby'Omwoyo Omutukuvu, nga bwe yayagalanga Yekka.
5 Kubanga bamalayika si be yafuza ensi egenda okubaawo, gye twogerako.
6 Naye waliwo ekifo omu we yategeereza, ng'ayogera nti Omuntu kiki, ggwe okumujjukira? Oba omwana w'omuntu, ggwe okumujjira?
7 Wamukola okubulako akatono okuba nga bamalayika; Wamussaako engule ey'ekitiibwa n'ettendo, N'omufuza emirimu egy'emikono gyo:
8 Wateeka ebintu byonna wansi w'ebigere bye. Kubanga mu kuteeka ebintu byonna wansi we teyaggyako kintu obutakiteeka wansi we. Naye kaakano tetunnalaba bintu byonna nga biteekeddwa wansi we.
9 Naye tutunuulira oyo eyakolebwa okubulako akatono okuba nga bamalayika, ye Yesu, olw'okubonaabona okw'okufa ng'assibwako engule ey'ekitiibwa n'ettendo, olw'ekisa kya Katonda alyoke alege ku kufa ku lwa buli muntu.
10 Kubanga kyamusaanira oyo ebintu byonna bwe biri ku bubwe era eyabikozesa byonna, ng'aleeta abaana abangi mu kitiibwa, okutuukiriza omukulu w'obulokozi bwabwe olw'ebibonoobono.
11 Kubanga oyo atukuza era n'abo abatukuzibwa b'omu bonna: kyava alema okukwatibwa ensonyi okubayitanga ab'oluganda,
12 ng'ayogera nti Ndibuulira baganda bange erinnya lyo, Ndikuyimba wakati mu kkuŋŋaaniro.
13 Era nate nti Nze nnaamwesiganga oyo. Era nate nti Laba nze n'abaana Katonda be yampa.
14 Kale kubanga abaana bagatta omusaayi n'omubiri, era naye yennyini bw'atyo yagatta ebyo; olw'okufa alyoke azikirize oyo eyalina amaanyi ag'okufa, ye Setaani;
15 era alyoke abawe eddembe abo bonna abali mu buddu obulamu bwabwe bwonna olw'entiisa y'okufa.
16 Kubanga mazima bamalayika si b'ayamba, naye ayamba zzadde lya Ibulayimu.
17 Kyekyava kimugwanira mu byonna okufaananyizibwa baganda be, alyoke abeerenga kabona asinga obukulu ow'ekisa omwesigwa mu bigambo ebiri eri Katonda, olw'okutangirira ebibi by'abantu.
18 Kubanga olw'okubonyaabonyezebwa ye yennyini ng'akemebwa, kyava ayinza okubayamba abo abakemebwa.


text:
Zabbuli
Chapter 36
1 Ekyonoono ky'omubi kyogerera mu mutima gwange nti Tewali kutya Katonda mu maaso ge.
2 Kubanga yeenyumiririza mu maaso ge ye, Ng'obutali butuukirivu bwe tebulirabika ne bukyayibwa.
3 Ebigambo eby'akamwa ke bwe butali butuukirivu n'obulimba: Alese okuba n'amagezi n'okukola obulungi.
4 Ateesa obutali butuukirivu ku kitanda kye; Yeeteeka mu kkubo eritali ddungi; Takyawa bubi.
5 Ekisa kyo, ai Mukama, kiri mu ggulu Obwesige bwo bubuna ebbanga.
6 Obutuukirivu bwo buli ng'ensozi za Katonda; Emisango gyo bwe buziba obunene: Ai Mukama, ggwe owonya abantu n'ebisolo.
7 Ekisa kyo, ai Katonda, nga kya muwendo mungi! Era abaana b'abantu baddukira wansi w'ekisiikirize eky'ebiwaawaatiro byo.
8 Banakkusibwanga ddala obugevvu obw'ennyumba yo. Era onoobanywesanga ku mugga ogw'essanyu lyo.
9 Kubanga w'oli we wali oluzzi olw'obulamu: Mu musana gwo naffe mwe tunaalabiranga omusana.
10 Kale yongera ekisa kyo eri abo abakumanya; N'obutuukirivu bwo eri abo abalina omutima ogw'amazima.
11 Toganya kigere kya malala okunjijirako, Newakubadde omukono gw'omubi okungoba.
12 Eri gye bagudde abakola obutali butuukirivu; Bameggeddwa wansi, so tebaayinzenga kuyimuka.


text:
Isaaya
Chapter 19
1 Omugugu gwa Misiri. Laba, Mukama yeebagadde ku kire ekiyita amangu n'ajja mu Misiri: n'ebifaananyi eby'e Misiri birinyeenyezebwa mu maaso ge, omutima gwa Misiri gulisaanuuka mu yo wakati.
2 Era ndirwanya Abamisiri n'Abamisiri: era balirwaana buli muntu ne muganda we; na buli muntu ne muliraanwa we; ekibuga n'ekibuga, obwakabaka n'obwakabaka.
3 N'omwoyo gwa Misiri guliggwaamu wakati mu yo; nange nditta okuteesa kwayo: era baliragulwa eri ebifaananyi, n'eri abasamize, n'eri abo abaliko emizimu, n'eri abalogo.
4 Era ndigabula Abamisiri mu mukono gw'omwami omukambwe; era kabaka omukanga alibafuga, bw'ayogera Mukama, Mukama ow'eggye.
5 N'amazzi galikendeera mu nnyanja, n'omugga guliweebuuka ne gukala.
6 N'emigga giriwunya; obugga obw'e Misiri bulikeewa ne bukala: ebitoogo n'essaalu biriwotoka.
7 Amalundiro agali ku Kiyira, ku lubalama lwa Kiyira kwennyini, ne byonna ebisigibwa ku Kiyira, birikala, birigobebwawo, so tebiribaawo nate.
8 Era n'abavubi balikaaba, n'abo bonna abasuula amalobo mu Kiyira balinakuwala, n'abo abasuula ebiragala mu mazzi baliggwaamu amaanyi.
9 Era nate abo abakola omulimu ogw'obugoogwa obusunsule, n'abo abaluka engoye enjeru, balikwatibwa ensonyi.
10 N'empagi zaayo zirimenyekamenyeka, abo bonna abakolera empeera balinakuwala mu myoyo.
11 Abakulu ab'e Zowani basiruwalidde ddala; okuteesa kw'abateesa ba Falaawo abakiza amagezi kufuuse ng'okw'ensolo: mugamba mutya Falaawo nti Ndi mwana wa bagezi, omwana wa bassekabaka ab'edda?
12 Kale nno abasajja bo ab'amagezi bali ludda wa? era bakubuulire kaakano; era bategeere Mukama ow'eggye ky'ateesezza ku Misiri.
13 Abakulu ab'e Zowani basiruwadde, abakulu ab'e Noofu balimbiddwa; ejjinja ery'oku nsonda ery'ebika byayo, abo be bakyamizza Misiri.
14 Mukama atadde omwoyo ogw'obubambaavu wakati mu yo: era bakyamizza Misiri mu buli mulimu gwayo, ng'omutamiivu atagatta ng'asesema.
15 So tewaliba mulimu gwonna gwa Misiri oguyinzika okukolebwa omutwe oba mukira, olusansa oba kitoogo.
16 Ku lunaku luli Misiri erifaanana ng'abakazi: era erikankana eritya olw'okukunkumula kw'omukono gwa Mukama ow'eggye, gw'akunkumulira ku yo.
17 N'ensi ya Yuda erifuuka ntiisa eri Misiri, buli muntu anaagibuulirwangako anaatyanga, olw'okuteesa kwa Mukama ow'eggye, kw'ateesa ku yo.
18 Ku lunaku luli waliba ebibuga bitaano mu nsi y'e Misiri ebyogera olulimi lwa Kanani, ne birayirira Mukama ow'eggye; ekimu kiriyitibwa nti Kibuga kya kuzikirira.
19 Ku lunaku luli waliba ekyoto eri Mukama wakati mu nsi y'e Misiri, n'empagi eriba ku nsalo yaayo eri Mukama.
20 Era eriba kabonero era omujulirwa eri Mukama ow'eggye mu nsi y'e Misiri: kubanga balikaabira Mukama olw'abajoozi, naye alibaweereza omulokozi, era omukuumi, naye alibalokola.
21 Era Mukama alimanyibwa Misiri, n'Abamisiri balimanya Mukama ku lunaku luli; weewaawo, balisinza ne ssaddaaka n'ekitone, era balyeyama obweyamo eri Mukama, era balibutuukiriza.
22 Era Mukama alikuba Misiri, ng'akuba era ng'awonya; nabo balidda eri Mukama, naye alyegayirirwa bo, era alibawonya.
23 Ku lunaku luli waliba oluguudo oluva mu Misiri olugenda mu Bwasuli, n'Omwasuli alijja mu Misiri, n'Omumisiri mu Bwasuli; n'Abamisiri balisinziza wamu n'Abaasuli.
24 Ku lunaku luli Isiraeri aliba wa kusatu wamu ne Misiri n'Obwasuli, omukisa wakati mu nsi:
25 kubanga Mukama ow'eggye abawadde omukisa, ng'ayogera nti Baweebwe omukisa Misiri abantu bange, n'Obwasuli omulimu gw'emikono gyange, ne Isiraeri obusika bwange.


text:
Matayo
Chapter 15
1 Awo ne bajja eri Yesu Abafalisaayo n'abawandiisi abaava mu Yerusaalemi, nga bagamba nti
2 Abayigirizwa bo kiki ekiboonoonyesa obulombolombo bwe twaweebwa abakadde? kubanga tebanaaba mu ngalo nga balya emmere.
3 N'addamu n'abagamba nti Nammwe kiki ekiboonoonyesa etteeka lya Katonda olw'obulombolombo bwe mwaweebwa?
4 Kubanga Katonda yagamba nti Ossangamu ekitiibwa kitaawo ne nnyoko: nate nu Avumanga kitaawe oba nnyina, bamuttanga bussi.
5 Naye mmwe mugamba nti Buli aligamba kitaawe oba nnyina nti Kyonna kye nnandikuwadde okukugasa, nkiwadde Katonda,
6 alireka okussaamu ekitiibwa kitaawe. Mwadibya ekigambo kya Katonda olw'obulombolombo bwammwe bwe mwaweebwa.
7 Mmwe bannanfuusi, Isaaya yalagula bulungi ku mmwe, ng'agamba nti
8 Abantu bano banzisaamu ekitiibwa kya ku mimwa; Naye omutima gwabwe gundi wala.
9 Naye bansinziza bwereere, Nga bayigiriza amateeka g'abantu nga bye by'okukwata.
10 N'ayita ekibiina, n'abagamba nti Muwulire, mutegeere:
11 ekiyingira mu kamwa si kye kyonoona omuntu; naye ekiva mu kamwa, ekyo kye kyonoona omuntu.
12 Awo abayigirizwa ne bajja, ne bamugamba nti Omanyi Abafalisaayo nga baanyiiga, bwe baawulira ekigambo ekyo?
13 Naye n'addamu n'agamba nti Buli kisimbe Kitange ow'omu ggulu ky'ataasimba, kirisimbulibwa.
14 Mubaleke: be basaale abatalaba. Naye omuzibe w'amaaso bw'akulembera muzibe munne bombi baligwa mu bunnya.
15 Peetero n'addamu n'amugamba nti Tunnyonnyole olugero olwo.
16 Naye n'agamba nti Era nammwe temunnaba kuba na magezi.
17 Temutegeera nti buli ekiyingira mu kamwa kigenda mu lubuto, ne kisuulibwa mu kiyigo?
18 Naye ebifuluma mu kamwa biva mu mutima; n'ebyo bye byonoona omuntu.
19 Kubanga mu mutima mu muva ebirowoozo ebibi, obussi, obwenzi, obukaba, obubbi, okuwaayiriza, okuvuma:
20 ebyo bye byonoona omuntu: naye okulya nga tanaabye mu ngalo tekwonoona muntu.
21 Yesu n'avaayo, n'agenda ku njuyi z'e Ttuulo n'e Sidoni.
22 Kale, laba, omukazi Omukanani n'ava ku mbibi eyo, n'ayogerera waggulu ng'agamba nti Onsaasire Mukama wange, omwana wa Dawudi; muwala wange alwadde nnyo dayimooni.
23 Naye n'atamuddamu kigambo. Abayigirizwa be ne bajja ne bamwegayirira, nga bagamba nti Musiibule; kubanga atuleekaanira emabega.
24 Naye n'addamu n'agamba nti Saatumibwa wabula eri endiga ezaabula ez'omu nnyumba ya Isiraeri.
25 Naye n'ajja, n'amusinza, ng'agamba nti Mukama wange, mbeera.
26 N'addamu n'agamba nti Si kirungi okuddira emmere y'abaana n'okugisuulira obubwa.
27 Naye n'agamba nti Weewaawo, Mukama wange: kubanga n'obubwa bulya obukunkumuka obugwa okuva ku mmeeza ya bakama baabwo.
28 Yesu n'alyoka addamu n'amugamba nti Ggwe omukazi, okukkiriza kwo kunene: kibeere gy'oli nga bw'oyagala. Muwala we n'awona okuva mu kiseera ekyo.
29 Yesu n'avaayo, n'ajja ku ttale ly'ennyanja y'e Ggaliraaya; n'alinnya ku lusozi, n'atuula okwo.
30 Ebibiina bingi ne bijja gy'ali, nga birina abawenyera, n'abazibe b'amaaso, ne bakasiru, n'abalema, n'abalala bangi, ne babassa awali ebigere bye; n'abawonya:
31 ekibiina n'okwewuunya ne beewuunya, bwe baalaba bakasiru nga boogera, abalema nga balamu, abawenyera nga batambula, n'abazibe b'amaaso nga balaba: ne bagulumiza Katonda wa Isiraeri.
32 Yesu n'ayita abayigirizwa be, n'agamba nti Nsaasira abantu kubanga leero baakamala nange ennaku ssatu nga tebalina kya kulya: n'okubasiibula nga balina enjala sikyagala, wozzi banaazirikira mu kkubo.
33 Abayigirizwa ne bamugamba nti Tunaggya wa emigaati emingi bwe giti mu ddungu, okukkusa ekibiina ekinene ekyenkana wano?
34 Yesu n'abagamba nti Mulina emigaati emeka? Ne bagamba nti Musanvu, n'ebyennyanja ebitono si bingi.
35 N'alagira ekibiina okutuula wansi;
36 n'atoola emigaati musanvu n'ebyennyanja; ne yeebaza n'amenyamu n'awa abayigirizwa, abayigirizwa ne bagabira ebibiina.
37 Ne balya bonna, ne bakkuta: ne bakuŋŋaanya obukunkumuka obwasigalawo, ebisero musanvu ebyajjula.
38 N'abo abaalya baali abasajja enkumi nnya, abakazi n'abaana obutabassaako.
39 N'asiibua ebibiina, n'asaabala mu lyato, n'ajja mu mbibi y'e Magadani.


text:
Yobu job
Chapter 6
1 Awo Yobu n'addamu n'ayogera nti
2 Singa okweraliikirira kwange kupimiddwa, N'ennaku zange singa ziteekeddwa mu minzaani wamu!
3 Kubanga kaakano zandisinze obuzito omusenyu ogw'ennyanja: Ebigambo byange kye bivudde bibeera eby'okwanguyiriza.
4 Kubanga obusaale bw'Omuyinza w'ebintu byonna buli munda yange, N'obusagwa bwabwo omwoyo gwange gubunywa: Eby'entiisa ebya Katonda bisimba ennyiriri okulwana nange.
5 Entulege ekaaba bw'eba n'omuddo? Oba ente eŋooŋa awali emmere yaayo?
6 Ekitaliimu nsa kiriika awatali munnyo? Oba olububi lw'eggi luliko bwe luwooma?
7 Emmeeme yange egaana okubikomako; Biriŋŋanga ebyokulya eby'omuzizo gye ndi.
8 Singa nnyinza okuweebwa kye nsaba; Katonda singa ampadde kye nneegomba !
9 Katonda singa asiimye okumbetenta; Singa ayanjuluzza engalo ze n'ammalawo!
10 Kale bwe nnandibadde n'okusanyusibwa nga mmaze Weewaawo, nandijaguzizza olw'okulumwa awatali kusaasirwa: Kubanga sigaananga bigambo bya Mutukuvu.
11 Amaanyi gange kye ki, nnindirire? N'enkomerero yange kye ki, ngumiikirize?
12 Amaanyi gange maanyi ga mayinja? Oba omubiri gwange gwa kikomo?
13 Si kubanga sirina kinnyamba mu nze? N'okukola okw'amaanyi kugobeddwa ddala gye ndi?
14 Ayagala okuzirika agwana mukwano gwe okumukola eby'ekisa; Era n'oyo aleka okutya Omuyinza w'ebintu byonna.
15 Baganda bange balimbyerimbye ng'akagga, Ng'olusalosalo lw'obugga oluggwaawo:
16 Obuddugala olw'amazzi agakutte, Era omuzira mwe gwekweka:
17 Buli lwe bubuguma, ne bubula: Ebbugumu bwe libaawo, bumalibwawo okuva mu kifo kyabwo.
18 Essafaali ezitambula ku mabbali gaabwo ne zikyama; Bambuka mu ddungu ne bazikirira.
19 Essafaali z'e Tema zaatunula, Ebibiina eby'e Seeba byabulindirira.
20 Baakwatibwa ensonyi kubanga baasuubira; Bajja eyo ne baswazibwa.
21 Kubanga kaakano temuliiko kye muli; Mulaba ekitiisa ne mutya.
22 Nali mbagambye nti Mpa? Oba nti Muweeyo ku bintu byammwe ekirabo ku lwange?
23 Oba nti Mumponye mu mukono gw'omulabe? Oba nti Munnunule mu mukono gw'abajoozi?
24 Munjigirize nange naasirika: Era muntegeeze bwe kiri kye nnasobya.
25 Ebigambo eby'obugolokofu nga bya maanyi! Naye okuwakana kwammwe kunenya ki?
26 Mulowooza okunenya ebigambo? Kubanga okwogera kw'oyo atalina ssuubi biriŋŋanga empewo.
27 Weewaawo, mwandikubidde obululu atalina kitaawe, Ne mukwano gwammwe mwandimuviisizzaamu amagoba.
28 Kale nno mukkirize okuntunuulira; Kubanga mazima sijja kulimba mu maaso gammwe.
29 Muddeeyo, mbeegayiridde, waleme okubaawo ebitali bya nsonga; Weewaawo, muddeeyo nate, ensonga yange nnungi.
30 Ku lulimi lwange kuliko ebitali bya nsonga? Amatama gange tegayinza kwawula bigambo ebireeta akabi?


text:
Zabbuli
Chapter 70
1 Oyanguwe, ai Katonda, okundokola; Oyanguwe okunnyamba, ai Mukama.
2 Bakwatibwe ensonyi baswale Abanoonya emmeeme yange: Bazzibwe ennyuma bajeezebwe Abasanyukira okufiirwa kwange.
3 Bazzibwe ennyuma olw'ensonyi zaabwe Aboogera nti Nyenya, nyenya.
4 Bonna abakunoonya bakusanyukirenga bajaguzenga; N'abo abaagala obulokozi bwo boogerenga bulijjo nti Katonda agulumizibwenga.
5 Naye nze ndi mwavu, sirina kintu; Oyanguwe okujja gye ndi, ai Katonda: Ggwe oli mubeezi wange era omulokozi wange; Ai Mukama, tolwawo.


text:
Ababaka ba NRM mu Palamenti ensimbi eziwera obuwumbi 4 ezaabaweereddwa baddeyo mu byalo bayimbirire ebiteeso bye bayisizza e Kyankwanzi baziyombeddemu.
Bagamba nti, ensimbi ezo tezigabanyiziddwa mu bwenkanya, kubanga waliwo abatiitiibiziddwa ne bafuna obukadde 10 ng’ate abalala babuuseeyo n’obukadde buna bwokka.
Kyokka mu kiseera kye kimu n’abasawo b’eddwaaliro ly’e Kasese bali mu keediimo kubanga bamaze emyezi ena nga tebafuna misaala gyabwe.
Abasawo bano bagamba nti, Palamenti terina bwenkanya n’akatono kubanga ababaka baayo beefaako bokka. Bo beerwanirira buli kiseera ne beeyongeza emisaala n’ensako ey’oluvuluugiriro, kyokka tebakoze kimala okulaba nga n’abakozi ba Gavumenti bafune emisaala gyabwe mu biseera ebituufu.
Newankubadde ababaka ba palamenti bafuna ensako entongole ey’okuddayoko mu bitundu bye bakiikirira kyokka n’ensako ey’ekimpukumpuku nayo ebaweereddwa bagende bayimbirire ebiteeso by’e Kyankwanzi yiiyo bagidwadwalikaniddemu mbu tegabiddwa mu bwenkanya!
Naye obwenkanya bwe buliwa abasawo n’abasomesa abafuna emisaala emitono ennyo, kyokka ne batagifuna mu biseera ebituufu ne batuuka n’okweddiima, sso nga abo abafuna emisaala emisava ennyo ne bafunirako n’ensako ey’ekimpukumpuku bo ezaabwe bazifunirawo mu mpeke.
Eddwaaliro liri limu lyokka eritegeerekeka eriri e Kasese. Abasawo baalyo bwe beediimye ne bava ku mirimu ekireeseewo okufa n’okubonaabona kw’abalwadde.
Sso nga ensako ey’ekimpukumpuku ey’obuwumbi obuna eweereddwa abali ku gw’okuyimbirira ebiteeso by’e Kyankwanzi singa esasuddwa abasawo b’e Kasese n’abalala ababonaabona olw’obutasasulwa misaala gyabwe, ekyo kyalibadde kiyamba era kyalibadde kitaakirizza bingi.
Era awo Ddwaddwaddwa Mumansa w’akikinalira n’abuuza nti ababaka ba Palamenti obutafaayo ku balala wabula ne beefaako bokka eyo y’eneeba emmaanya y’enkoko? Kitalo!


text:
Bya ALI KIZZA
“NOVEMBER wa 2000 yanzirugalira ne nneebuuza emirundi n’emirundi lwaki Mukama yali angezesa bwati?” Agnes Kulabako ow’e Busega Kibumbiro bw’atandika emboozi ye ku muwala we eyafiira mu kabenje ng’ono yadda ate n’amubikira mutoowe (owa Kulabako).
Bino byaliwo emyaka 14 egiyise kyokka Kulabako abinyumya ng’ebyabaddewo eggulo bwe yafiirwa muwalawe, Percy Nalwadda 6 ne muganda we Betty Nankabirwa.
Abinyumya bwati:
Mu 2000 twali tubeera Kibuli nga muwala wange omukulu Percy Nalwadda kati omugenzi asoma ku Ebenezer Nursery and Primary school e Kibuli.
Olwokusatu nga November 15, 2000 bwakya ng’ennaku endala, nakeera nga bwe nakolanga bulijjo ne nteekateeka Nalwadda okugenda ku ssomero. Bwe namala okumuteekateeka ne hhenda ku mulimu era naleka anywa caayi nga mmulekedde mwannyinze eyamutwalanga ku ssomero.
Essomero lyali kumpi wabula nga liri busukkakkubo ng’okutuukayo osooka kusala luguudo. Mwannyinaze yamutwala nga bulijjo n’amusaza ekkubo n’amuleka yeetuuse.
Ku luno yamutwala n’asanga abaana abalala abaali basoma ne muwala wange babiri bonna n’abasaza ekkubo olwo n’abaleka beetuuse ku ssomero.
Aba atuuka ku ggeeti ng’adda awaka kwe kuwulira emabega gy’ava nga bakuba enduulu n’agenda alabe ogubadde.
Mwannyinaze yagamba nti yagenda okulengera ng’abantu bakuhhaanye kwe kudduka alabe ogubadde. Olwatuukawo amaaso yagakuba ku Nalwadda ng’agudde eri, nga engato zivudde mu bigere, yeevuunise ku ttaka, akateeteeyi ka yunifoomu mwe yali nga kayuliseeko keewanise waggulu empale ziri bweru n’awunga.
Ku bbali awo waaliwo mmotoka ekika kya pajero eyaliko nnamba eya bbulu nga kuliko akabonero k’ekitongole ky’amazzi.
Aba bodaboda baali bagikuhhaaniddeko nga waliwo oluyoogaano era wano we yategeerera nti mmotoka eno ye yali etomedde Nalwadda.
Mwannyinaze bwe yabuuza ekibaddewo ne bamutegeeza nti ddereeva wa mmotoka eno atomedde omwana. Bwe baamubuuza ekibadde kimuvugisa endiima ng’ate avudde ku kolaasi n’ategeeza nti yali adduka baamusolo abaali bamugoba.
Abaana ababiri abaali ne Nalwadda Katonda yabasaasira mmotoka teyabatuusaako bulabe era baaliwo ku bbali nga balaba ebigenda mu maaso wabula nga bakaaba olwa munnaabwe gwe baali batomedde.
Mba ndi ku mulimu ku ssomero gye nali nsomesa, hhenda okulaba nga muto wange agguse kwe kumubuuza oba waliwo obuzibu.
Yanziramu nti eka waliyo abagenyi abanneetaaga mu bwangu.
Nasooka kugaana ne mmugamba addeyo abeere nabo nsooke mmalirize gwe ndiko wabula n’alemerako nti abagenyi bavudde wala ate bye banneetaaza bikulu. Wano nategeeza musomesa munnange eyali addako n’ayingira mu kibiina ne tugenda eka.
Tuba tunaatera okutuuka awaka hhenda okulengera abantu abayitirivu abakung'aanidde mu luggya omutima ne gunkuba.
Ekyanzijira mu bwongo ye muganda wange eyali omulwadde ng’ono nali mmujjanjabira waka nga ndowooza afudde.
Natandikirawo okukaaba kwe kwanguwa ne tutuuka era nayingira buyingizi mu ddiiro. Ekyammala enviiri ku mutwe okutuukira ku mulambo gw’omwana wange ng’ali ku mukeeka bamubisse essuuka.
Eyali akaaba obukaabi nadda mu miranga nga sikkiriza kye ndaba. Mu kaseera ako poliisi yatuuka n’etutegeeza nti omulambo gulina okusooka okutwalibwa mu ddwaaliro era bano be baatwala n’emmotoka eyakoona omwana ne ddereeva waayo.
Nagenda ne poliisi mu ddwaaliro e Mulago era omusawo bwe yamala okwekebejja omwana n’atutegeeza nti mmotoka yali emukubye nnyo ku nkoona n’emwasa omusuwa omusaayi ne guyingira mu bwongo kwe kufiirawo.
Twaggyayo omulambo mu ddwaaliro ne tusula mu lumbe oluvannyuma enkeera ne twolekera ery’e Bulemeezi gye twamuziika.
OMUZIMU GUNZIJIRA
Nga wayise wiiki ssatu zokka, mba nneebase hhenda okulaba nga Nalwadda annyimiridde emitwetwe. Yali ayambadde akateeteeyi ke ke yateranga okusiibamu era ng’akaagala nnyo.
Yampita n’ahhamba nti, “Maama waliwo ekigenda okugwawo naye temutya mubeere bagumu”. Nawawamuka omulundi gumu nga mpulira ng’omuntu abadde ahhamba ali awo nange kyokka hhenda okulaba nga tewali muntu yenna. Otulo twambula era saddamu kwebaka okutuusa ku makya kuba nali ntidde nnyo.
Olunaku olwaddako omwana yakomawo era mu kifaananyi ky’ekimu n’ahhamba, ‘Maama njagala mugume ne jjajja mukyala waliwo ekijja okubaawo mu bbanga ttono.
Nafuna ekirooto kino emirundi ebiri era olwamala okukifuna embeera ya mukulu wange omulwadde n’eyonooneka.
Yeeyongera okuba obubi okumala wiiki bbiri ng’asula ku tebuukye tebuuzibe era wiiki eyookubiri eba eggwaako mu December wa 2000 n’afa.
Bwe yamala okufa saddamu kuloota Nalwadda


text:
Yobu Job
Chapter 37
1 Era n'ekyo kikankanya omutima gwange, Ne gunyeenyezebwa okuva mu kifo kyagwo.
2 Muwulire okuwuuma kw'eddoboozi lye, N'okududuma okuva mu kamwa ke.
3 Akusindika wansi w'eggulu lyonna, N'okumyansa kwe kubuna enkomerero z'ensi.
4 Oluvannyuma lwakwo eddoboozi ne liwuluguma; Abwaluka n'eddoboozi ery'obukulu bwe: So tabiziyiza eddoboozi lye bwe liwulirwa.
5 Katonda abwatuka kitalo n'eddoboozi lye; Akola ebikulu bye tutayinza kutegeera.
6 Kubanga agamba omuzira nti Gwa ku nsi; Era bw'atyo bw'agamba oluwandaggirize, N'empandaggirize ez'enkuba ye ey'amaanyi.
7 Assa akabonero ku mukono gwa buli muntu; Abantu bonna be yatonda balyoke bakimanye.
8 Awo ensolo ne zigenda mu bwekwekero, Ne zibeera mu mpuku zaazo,
9 Mu kisenge eky'obukiika obwa ddyo mwe muva omuyaga: Empewo ne ziva mu bukiika obwa kkono.
10 Omukka gwa Katonda gwe guleeta omuzira: N'amazzi bwe genkana obugazi ne gakwata.
11 Weewaawo, ajjuza ekire ekiziyivu amazzi; Abamba ekire eky'enjota ze:
12 Era okuluŋŋamya kwe kwe kukikyusakyusa eruuyi n'eruuyi, Bikolenga byonna by'abiragira Kungulu ku nsi yonna okubeereka:
13 Oba nga kya kubuulirira, oba nga kya nsi ye, Oba nga kya kusaasira, kyava akireeta.
14 Ekyo kiwulire, ggwe Yobu: Yimirira buyimirizi, olowooze ebikolwa bya Katonda eby'ekitalo.
15 Omanyi Katonda bw'abikuutira, N'ayasa enjota ez'omu kire kye?
16 Omanyi okutereezebwa kw'ebire, Ebikolwa eby'ekitalo eby'oyo eyatuukirira mu kumanya?
17 Ebyambalo byo bwe bibuguma, Ensi ng'esirise olw'embuyaga ez'obukiika obwa ddyo?
18 Oyinza okubambira eggulu awamu naye, Amaanyi gaalyo genkana endabirwamu ensaanuuse?
19 Tuyigirize bye tuba tumugamba; Kubanga tetuyinza kuliraanya kwogera kwaffe olw'ekizikiza.
20 Anaabuulirwa nga njagala okwogera? Oba omuntu yandyagadde okumirwa?
21 Era kaakano abantu tebalaba musana ogumasamasa mu ggulu: Naye embuyaga ne ziyita ne ziryerula.
22 Mu bukiika obwa kkono mwe muva okuyakaayakana okuli nga zaabu: Katonda ayambadde ekitiibwa ekikanga.
23 Omuyinza w'ebintu byonna tetuyinza kumunoonya; asinga bonna obuyinza: Era mu musango ne mu butuukirivu obusukkirivu talibonyabonya.
24 Abantu kyebava bamutya: abassaako omwoyo abo bonna abalina emitima egy'amagezi.


text:
Zabbuli
Chapter 107
1 Mumwebaze Mukama; kubanga mulungi: Kubanga okusaasira kwe kubeerera emirembe gyonna.
2 Abanunule ba Mukama boogera bwe batyo, Be yanunula mu mukono gw'omulabe;
3 N'abakuŋŋaanya mu nsi nnyingi, Mu buvanjuba ne mu bugwanjuba, Mu bukiika obwa kkono ne mu bwa ddyo:
4 Baakyamira mu ddungu mu kkubo omutali bantu; Ne batalaba kibuga kya kutuulamu.
5 Baalumibwa enjala n'ennyonta, Emmeeme yaabwe n'ezirika mu bo.
6 Ne balyoka bakaabira Mukama mu nnaku zaabwe, N'abawonya mu kweraliikira kwabwe.
7 Era n'abaluŋŋamiza mu kkubo eggolokofu, Batuuke mu kibuga eky'okutuulamu.
8 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu!
9 Kubanga akkusa emmeeme eyeegomba, N'emmeeme erumwa ennyonta agijjuza ebirungi.
10 Abo abaatuula mu kizikiza ne mu kisiikirize eky'okufa, Nga basibibwa n’ennaku n'ekyuma;
11 Kubanga baajeemera ebigambo bya Katonda, Ne banyooma okuteesa kw'oyo ali waggulu ennyo:
12 Kyeyava azitoya omutima gwabwe n'okutegana; Ne bagwa, so nga tewali anaabayamba.
13 Ne balyoka bakaabira Mukama mu nnaku zaabwe, N'abalokola mu kweraliikirira kwabwe.
14 N'abaggya mu kizikiza n'ekisiikirize eky'okufa, N'amenyaamenya enjegere zaabwe.
15 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu.
16 Kubanga yamenya enzigi ez'ebikomo, N'atemera ddala ebisiba eby'ebyuma:
17 Abasirusiru olw'okwonoona kwabwe, N'olw'obutali butuukirivu bwabwe, babonyaabonyezebwa.
18 Emmeeme yaabwe etamwa emmere yonna yonna; Ne basemberera emiryango egy'okufa.
19 Ne balyoka bakaabira Mukama mu nnaku zaabwe, N'abalokola mu kweraliikirira kwabwe.
20 Atuma ekigambo kye, n’abawonya, N'abaggya mu kuzikirira kwabwe.
21 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu!
22 Era bawengayo ssaddaaka ez'okwebaza, Era batenderenga ebikolwa bye n'okuyimba.
23 Abaserengetera ku nnyanja mu maato, Abakola emirimu awali amazzi amangi;
24 Abo balaba ebikolwa bya Mukama, N'eby'amagero bye mu buziba.
25 Kubanga alagira, n'akunsa omuyaga, Oguyimusa amayengo gaagwo.
26 Balinnya mu ggulu, ne bakka nate mu ddubi: Emmeeme yaabwe esaanuuka olw'ennaku.
27 Beesunda eruuyi n'eruuyi, era batagatta ng'omutamiivu, N'amagezi gonna nga gababuze.
28 Ne balyoka bakaabira Mukama mu nnaku zaabwe, N'abaggya mu kweraliikirira kwabwe.
29 Alaaza omuyaga, Amayengo gaagwo ne gateeka.
30 Ne balyoka basanyuka kubanga bawummula; N'alyoka abaleeta mu mwalo gwe baagala okutuukamu.
31 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu
32 Era bamugulumizenga mu kkuŋŋaaniro ery'abantu, Era bamutenderezenga awali ekituuti eky'abakadde.
33 Afuula emigga eddungu, N'enzizi azifuula ettaka ekkalu;
34 Ensi ebala agifuula olukoola olw'omunnyo, Olw'obubi bwabo abatuula omwo.
35 Eddungu alifuula ekidiba eky'amazzi, N'ensi enkalu ensulo ez'amazzi.
36 Omwo mw'atuuza abalumwa enjala, Balongoosenga ekibuga eky'okutuulamu;
37 Era basigenga ennimiro, basimbenga emizabbibu, Beefunirenga ebibala eby'ekyengera.
38 Era n'abawa omukisa, n'okweyongera ne beeyongeranga nnyo; N'ataganya nte zaabwe okukendeera.
39 Nate, ne baweebuuka ne bajeezebwa Olw'okujoogebwa, n'okweraliikirira, n'okunakuwala.
40 Anyoomesa nnyo abalangira, Era abakyamiza mu nsiko omutali kkubo.
41 Era naye agulumiza omwavu okuva mu nnaku. N'amukolera ebika ng'ekisibo.
42 Abatuukirivu balibiraba, balisanyuka; N'obutali butuukirivu bwonna buliziba akamwa kaabwo.
43 Buli alina amagezi anaalowoozanga ebyo, Era banaafumiitirizanga okusaasira kwa Mukama.